qundao/data-zh-poetry huggingface dataset:
壺公祠大樹
作者：劉敞
朝代：宋

若人既羽化，伊樹亦千年。
委幹龍蛇蟄，交陰孔翠鮮。
流光駒過隙，浮世海成田。
信有壺中藥，能移物外天。
真游藐何許，神理信茫然。
會見遼東鶴，悲歌感市廛。
壺公祠送别
作者：劉敞
朝代：宋

塵世紛紛多别離，一攀庭樹欲沾衣。
不知何故壺中叟，能棄人間不復歸。
壽寧觀殘雪
作者：劉敞
朝代：宋

春陽漏潛筦，凛氣留深殿。
金莖向飛露，碧瓦仍鋪練。
寒光寂寞迴，暖色依微變。
壺中異風景，會待花如霰。
壽山
作者：劉敞
朝代：宋

白隰見層峰，巉巖倚碧空。
上多千歲木，下有百年翁。
櫟社不材永，東陵非義終。
吾聞仁且壽，故在太平中。
夏夜暴雨
作者：劉敞
朝代：宋

大暑積炎夏，沈陰昏楚天。
疾雷五河裂，飛電萬星懸。
漲澤通南國，孤城鬥百川。
似傳黄鳥語，欲反濯龍淵。
夏寒
作者：劉敞
朝代：宋

冥冥梅送雨，椮椮麥迎秋。
四月應徂暑，南方復重裘。
崑崙搖地軸，渤海漲河流。
天事無端錯，民生若許愁。
夏日上府公
作者：劉敞
朝代：宋

紅芳過盡綠陰多，索寞無如長日何。
午影遲留成藴暑，熏風飄蕩作清和。
夢餘欲騐松生腹，棋罷真知斧爛柯。
還想高吟酬美景，訟庭岑寂長青莎。
夏晚
作者：劉敞
朝代：宋

閏餘時侯早，夏晚似新秋。
月出空堂靜，蟬鳴深樹幽。
健逢鷹學習，喜見火傾流。
早晚涼飈起，重修白罽裘。
夕陽
作者：劉敞
朝代：宋

過雨風景好，斜陽林下明。
倦游宜几杖，卻埽稱柴荆。
宿蝶依花靜，歸禽觸葉驚。
逍遙共兹世，聊復得吾生。
夜分東窗見月
作者：劉敞
朝代：宋

逾望月彌晚，宵分在東窗。
隨風漏疏隙，散彩奪寒釭。
留翫坐忘寐，啓書對空缸。
惜哉皆陳迹，誰爲足經邦。
夜坐因讀隱直書寄之
作者：劉敞
朝代：宋

徂歲曾何急，清宵不復長。
蹉跎問甲子，愁寂看燈光。
峽雨蕭蕭冷，江雲澹澹黄。
殷勤故人别，容易二年彊。
夜寄獻臣
作者：劉敞
朝代：宋

同居汴水上，自與君居隔。
月出城頭人盡歸，思君攜手獨不得。
興來狂歌無與賡，白雲時向望中生。
城外明月未應減，期君對舉黄金觥。
夜月
作者：劉敞
朝代：宋

執熱不可濯，昏昏倦衣巾。
涼月如有情，萬里來慰人。
浮雲卷層虚，六合隨清新。
河漢涵光輝，城郭息埃塵。
兹時一可畏，與子聊相親。
逍遙夜未央，更益情性真。
夜月露卧
作者：劉敞
朝代：宋

微月翳西林，繁星燦如錦。
歡言戀清景，展席不遑寢。
涼風能相期，沆瀣若可飲。
勞生傷局促，徂歲急苒荏。
爲君捐萬慮，高卧且安枕。
夜讀漢書
作者：劉敞
朝代：宋

明燈一編書，往古千歲事。
值歡輙孤笑，觸憤還累欷。
四旁寂無聲，童僕正熟寐。
歡憤雖不同，均非平和氣。
可憐自戕伐，忽忽老將至。
反愛童僕愚，冥然不識字。
夜起呼徐監簿同看月
作者：劉敞
朝代：宋

夜長愁無端，歲晚易多感。
徘徊中庭步，相與肆遐覽。
繁霜冷次骨，皎月清照膽。
幽意暫欲飛，秀色若可攬。
明夕雖復來，素華已應減。
念兹徑使醉，無使我心慘。
夜雨
作者：劉敞
朝代：宋

盛陽爍微陰，五月氣藴隆。
天地爲大爐，萬物皆廢銅。
俯欲濯江漢，仰思凌蒼穹。
縮身投蝸角，救暍號天公。
天亦哀人謀，玄雲送雷風。
須臾雨如瀉，一埽萬里空。
有似脱炮烙，又如逃祖龍。
大哉造化力，因見王霸功。
夢中
作者：劉敞
朝代：宋

誰謂夏夜短，一夕夢九逝。
夢中如平生，歡笑隨母氏。
覺來拊形軀，獨在人間世。
上呼聲連天，灑泣血滿地。
何忍留我生，哀哀抱微志。
大楸
作者：劉敞
朝代：宋

長楸蔭柏堂，小枝猶合抱。
得地遂天年，斧斤安敢到。
大雨中入局寄彦猷時以疾臥家
作者：劉敞
朝代：宋

歊蒸變繁陰，快雨如破谷。
明趨閶闔路，深水入馬腹。
此地常結轍，江海忽在目。
冥行畏坎井，躡迹戒顛覆。
慚問高眠翁，不知泥塗辱。
大雨行
作者：劉敞
朝代：宋

日中驟雨海上來，懸流滂沱正奔猛。
坳堂舊乾不濡足，回頭穿鑿成方井。
炎凉更代如恍惚，明晦回環不俄頃。
地形天事無久長，何况人情足馳騁。
君不見張耳陳餘刎頸交，中道相捐豈終永。
大風
作者：劉敞
朝代：宋

嘈嘈大風起朔方，白日不没天蒼蒼。
洞庭彭蠡半飛灑，厚地圓天俱抑揚。
鵾鵬變化不可測，風雲感會生羽翼。
方春殺氣何時極，生物悲愁少顔色。
天中山
作者：劉敞
朝代：宋

兹山陂陀但盈尺，其下盤根乃無極。
勇如共工莫可觸，力敵愚父無能役。
開闢以來傳至今，形勢雖小當天心。
斗極回旋未易測，日影短長猶可尋。
石旁陰穴穿洞府，中有神物爲之主。
禱祠往往見光景，暵旱時時作霖雨。
由來丘山貴靈不貴大，正復陂陀亦何怪。
太一齋居
作者：劉敞
朝代：宋

適野性所喜，采真今更諳。
地偏塵土少，人遠井泉甘。
長日眠高枕，微風酒半酣。
從來天尺五，信有此城南。
奉同永叔於劉功曹家聽楊直講女奴彈啄木見寄之作
作者：劉敞
朝代：宋

空林多風霜霰零，啄木朝饑悲長鳴。
口雖能呼心不平，誰彈琵琶象其聲。
雌雄切直相丁嚶，欲飛未飛皆有情。
琵琶八十有四調，此曲獨得傳玄妙。
翠鬟小女眉目殊，能承主歡供客娛。
轉關揮撥意澹如，坐人雖多旁若無。
醉翁引觴不汝餘，歌詩彈鋏歸來乎。
兩君韻高尚如此，何況櫪上之馬淵中魚。
我生不曉世俗樂，頃臥江城更寂寞。
園中有時聞啄木，雖有高下無宮角。
木聲梨然當人心，猋氏之風殆可學。
淵明無弦非無意，白髮秋來自少樂。
得公新詩濯我愁，因問楊子更借不，我欲醉聽江城樓。
奉同鄰幾詠雪
作者：劉敞
朝代：宋

侵旦滿城雪，從天萬里風。
陰沈朝日變，慘澹宿雲同。
徑渡湖沙遠，羣飛海上空。
崩騰兼上下，眩晃失西東。
帝所銀爲闕，河濱貝作宫。
瑤林高不極，璧水闊無窮。
巨麗神仙境，精微造化工。
霏花争爛漫，噴霧極溟濛。
埽灑埃塵豁，苞含物象充。
牛衣愁病客，鶴髪思衰翁。
侵冒貂餘黑，憑凌火似紅。
厲威深刻轢，正色坦昭融。
妒舞多珍鷺，迷羣有斷鴻。
陽微怯頻復，陰老恣驕雄。
蔀屋貧奢等，輝窗晝夜通。
歲華驚朔易，故老識年豐。
占賦慚賓右，聞歌慕郢中。
閉門徒自喜，乘興力難崇。
奉和宋次道遊嵩十五韻
作者：劉敞
朝代：宋

嵩峰三十六，皆在青雲端。
宿昔望見之，恨不生羽翰。
卷臠塵土中，日月如波瀾。
邇來老将至，更覺行路難。
聞君謝車徒，選勝羣峰巒。
幽深每獨往，神異多所觀。
若有真仙子，羽衣白玉顔。
吹笙煙霧中，舉手留盤桓。
信非人間境，邈與時俗懸。
顧懷平生舊，慰以逍遙篇。
三復想在目，令人愧衣冠。
處世闊且疏，幼輿亦有言。
一丘與一壑，自謂無間然。
安得從君游，解纓弄雲泉。
昏昏歲復晏，相望空長歎。
奉和府公新作盆山激水若泉見招十二韻
作者：劉敞
朝代：宋

誰謂山水秀，忽登君子堂。
乃知仁智樂，不與冠蓋妨。
濃靄萬叠碧，懸流百尋長。
列峰映落落，遶溜含蒼蒼。
氣爽變衡霍，聲幽激瀟湘。
意真景自遠，趣逸累已忘。
鳴玉無時續，翠屏終日張。
賞音得虛寂，寓興成軒昂。
夙昔慕丘壑，邇来倦簪裳。
欣符洗耳願，遽有尋源狂。
縱目寄歷覽，挟琴寫鏗鏘。
但疑主人厭，應接殊未央。
奉和永叔夜聞風聲有感用其韻
作者：劉敞
朝代：宋

往爲名山客，浩蕩多奇觀。
六月湖海卧，飄飄生羽翰。
悮升紫垣籍，草野非所安。
金火三伏交，束带愁衣冠。
飛塵變形骸，內熱焦肺肝。
豈惟天有時，人事亦可歎。
適有凉風來，蕭騷庭葉乾。
感之意飛動，忽若驂龍鸞。
銀漢水可涉，枯槎去無難。
洞庭魚正肥，遊子行足歡。
飲酒讀離騷，睥睨天壤寛。
要當以樂死，日月誰控摶。
夫子文章伯，已在青雲端。
且方濟一世，詎肯哀盤桓。
作詩破冥煩，磊落冰雪顔。
懔懔屈宋詞，千秋劇椒蘭。
奉和永叔雨中見寄
作者：劉敞
朝代：宋

泥塗后土未曾亁，騎馬相過行路難。
卧聽鷄鳴知景晦，起逢花謝惜春殘。
銀臺幸闋連宵直，樽酒能謀盡日懽。
紅藥蒼苔雖寂寞，多情肯作舊游看。
奉和聖俞春雪
作者：劉敞
朝代：宋

一日朔風三日雪，冬來嚴凝春復結。
不知長此終安窮，芳物差池且三月。
雷公怒號何淬嗟，欲起草木呼龍蛇。
可憐慘栗奪氣意，正復惟悴哀泥沙。
紫宸放朝車馬息，鄰里謝交門徑寂。
解龜換酒聊自樂，浮雲蔽日殊未極。
奉和諸公御製後苑賞花釣魚
作者：劉敞
朝代：宋

四照繁英拂檻開，九重芝蓋賞春來。
卿雲共和光華旦，瑞霧偏凝沆瀣杯。
池藻躍魚波淡蕩，林光傾日景徘徊。
淮陽閉閣頭今白，夢達鈞天惜未陪。
奉天門觀汝水
作者：劉敞
朝代：宋

流水回還縈雉堞，亂山蒼翠擁層樓。
會將綠蟻捐長日，幸有高風送麥秋。
奉酬春卿資政給事見寄并貺法酒
作者：劉敞
朝代：宋

王甸雄三輔，侯邦重百城。
公雖縱談笑，人自服神明。
烹幹元和正，陶鎔庶物精。
優游破餘地，灑落動高情。
訟比甘棠息，居無吠犬驚。
勤追頖宫學，繼出汝南評。
風雅移方俗，弦歌溢頌聲。
忘年及晚輩，與進絕諸生。
預列登堂拜，陪參别乘行。
襟懷向客盡，風彩照人清。
弧矢親觀德，滄浪並濯纓。
宴餘花爛漫，獵罷雪縱横。
末節形骸外，良辰樂賞并。
西曹寛吏讁，東閣借賓榮。
密席眀金炬，佳人出玉笙。
聽歌濃黛斂，看舞小腰輕。
敢謂招攜訊，由來許與誠。
會知私坎井，未可屈長鯨。
鳳尾騰中詔，麟符寄别京。
去思邈已遠，陳迹浩難平。
叩叩煩書禮，悠悠想旆旌。
何時命霖雨，舉世望阿衡。
逸唱回春藻，深衷釋吝萌。
自然心醉久，那在酒如餳。
女郞臺
作者：劉敞
朝代：宋

城郭臨湖盡，樓臺此地偏。
動搖浮積水，高絕近諸天。
應接都無暇，虚空足悟禪。
塵中故易厭，興盡惜回船。
如意臺
作者：劉敞
朝代：宋

冷冷清池水，泛泛不繫舟。
興來可獨往，興盡自難留。
留無淹回責，往無進取憂。
世人共擾擾，真賞空悠悠。
章華楚人困，姑蘇麋鹿遊。
君看如意臺，乃知賢者謀。
始凉
作者：劉敞
朝代：宋

北風吹過雨，晚景留新秋。
高臥來一笑，如焚寛百憂。
精神露鷹隼，意氣激驊騮。
自覺亦飛動，江湖思遠遊。
始秋二首·其一
作者：劉敞
朝代：宋

暑兼流火逝，秋共北風迴。
歲晏蒹葭色，宵征蟀蟋哀。
平分感搖落，留滯悵徘徊。
知負滄洲約，枯槎八月來。
始秋二首·其二
作者：劉敞
朝代：宋

秋色忽已改，旅程殊未央。
水雲含變態，山雨送凄凉。
杳杳青楓暮，菲菲白芷香。
多才悲宋屈，搖落近滄浪。
始聞鴈
作者：劉敞
朝代：宋

冬夜何漫漫，北風扇凄惻。
始聞南飛羽，稍稍過我側。
来賓無乃後，恐非歲時忒。
朔方稽常貢，物性隨變易。
哀音一何厲，路遠霜雪積。
就陽既云歸，感義寧自默。
胡爲堂上士，撫劍重歎激。
始聞鴈
作者：劉敞
朝代：宋

長風送羽翼，千里逐陽和。
朔漠應飛雪，江湖始見波。
識時機不淺，愁旅叫空多。
勿以稻梁故，早飛乘網羅。
姚家寨道中逢李諫議
作者：劉敞
朝代：宋

蕭蕭歸騎歷崔嵬，一見塵中耳目開。
授玉同爲萬里使，望雲先識二星回。
北荒鵬躍南溟去，西極馬循東道來。
世上應無此别遠，留連彊盡手中杯。
子直攜雜文見過
作者：劉敞
朝代：宋

王孫少年敏於筆，壯如驊騮勇鸇鶻。
搖毫裂簡殊多端，因事陳詞不專一。
春風吹空花滿眼，秋霜縮物寒吹骨。
元氣回復無常形，四時變化豈定律。
斯文法天亦自然，古來達者猶識偏。
今君始冠便如此，後日更老當誰先。
憶昔孟軻有遺語，取之左右逢其源。
乃知述作繋根本，根本苟盛枝條繁。
君能致身取不朽，得世知吾得賢友。
子高作司諫見舉自代
作者：劉敞
朝代：宋

智短多不堪，冗官略自保。
念非撥煩用，猶覬趙魏老。
故人紫微仙，自致青雲早。
回首記平昔，露章慰枯槁。
先容輪囷木，進取萬里道。
妄意巉巖石，庶幾千金寶。
過聽爲君羞，貪名怯陰討。
人亦謂我何，自笑方絕倒。
存目·其一
作者：劉敞
朝代：宋

詩題：晝寢首句：井逕從蕪漫。
存目·其二
作者：劉敞
朝代：宋

詩題：鴨脚首句：魏帝昧遠圖。
孤壘二首·其一
作者：劉敞
朝代：宋

孤壘敞新觀，層軒臨暮霞。
分明魚意樂，徙倚客愁賖。
遠近見百里，高低有萬家。
春風甚不遠，更種滿城花。
孤壘二首·其二
作者：劉敞
朝代：宋

落日含古意，高臺多遠心。
魚龍潛凍水，蟋蟀有哀音。
江漢南浮遠，關山北望深。
張衡四愁意，歷歷起登臨。
孫侍郎訪及仍携示近詩
作者：劉敞
朝代：宋

泌水衡門野老居，彤幨丹轂使君輿。
固驚北海猶知備，曾謂西河尚起予。
高卧窮愁述歲晚，立談襟抱爲公攄。
浪傳方伯中和頌，詎有虚儀講德書。
安福院二首·其一
作者：劉敞
朝代：宋

溪流婉轉樹蒙蘢，複閣虚廊小徑通。
下馬解鞍一長嘯，便疑身已出塵中。
安福院二首·其二
作者：劉敞
朝代：宋

三十六陂秋水來，龍蛇奔走起風雷。
老僧與置南軒地，會是憑欄心目開。
定水二首·其一
作者：劉敞
朝代：宋

定水涵空碧，羣山凝遠嵐。
淵魚頗易得，菱實最餘甘。
曠野應人語，凉風快酒酣。
誰云陵谷換，自此識南潭。
定水二首·其二
作者：劉敞
朝代：宋

此地去人近，向來幽賞違。
使君留隼旆，烟水浄魚磯。
秋入冷蛩急，波明白鷺飛。
異時江漢興，撫事更懷歸。
客寄天台月桂子
作者：劉敞
朝代：宋

天上仙人月裏栽，無端飄逐海風來。
可能種作千尋樹，歲看高花爛漫開。
客有遺予注輦國鸚鵡素服黄冠語音甚清慧此國在海西距中州四十一萬里舟行半道過西王母三年乃遠番禺也
作者：劉敞
朝代：宋

四十萬里外，孤舟天與鄰。
應誇王母使，更遇越裳人。
素質宜姑射，黄冠即羽民。
那将籠禽比，蕭灑絕埃塵。
宴得解進士
作者：劉敞
朝代：宋

汝潁紀南國，星極麗中州。
多奇兆兩漢，粹氣兼九邱。
里巷含古風，文章耀前修。
上恩榮計偕，博選充詔求。
雜沓會駿骨，軒昂出驊騮。
日余瞢深識，有司屬同憂。
攻玉固以石，妍媸豈云侔。
登龜但投餌，美惡非其儔。
堂上歌鹿鳴，樽前親獻酬。
有功幸九錫，與祭爲諸侯。
宿九里潭
作者：劉敞
朝代：宋

潭樹老垂葉，蔭兹千百尋。
蛟潛伏遺劍，魚躍應鳴琴。
遠客何所羡，神淵涵净心。
宿州道中逢聖俞入京
作者：劉敞
朝代：宋

翩翩河中船，一西復一東。
相逢且不留，相别何時逢。
黄鵠安稻粱，有時顧池籠。
一爲滄浪去，不復思樊中。
哀君蒼髪白，擾擾悲途窮。
努力千萬乘，寄聲謝醉翁。
宿烏沙
作者：劉敞
朝代：宋

朝離巴陵岸，暮投烏沙汀。
大江屢回環，反顧猶洞庭。
月色奪暗日，舟人各宵征。
東南浮雲際，極望都冥冥。
不辨水與天，高低皆見星。
分明銀河流，來與江漢並。
安得數尺槎，漂然向天庭。
宿綠溪
作者：劉敞
朝代：宋

雲昏江水闊，兩淮不可測。
山丘望亦迷，馬牛豈易識。
高帆乘長風，俄傾屢欹仄。
未知所趣向，稍稍萬宇黑。
近津見蘆葦，其外水正白。
操舟投其間，宿鳥俱闢易。
水深不可纜，叢梗以爲力。
蚊蚋秋尚繁，不眠坐通夕。
中宵風逾厲，潮水相蕩擊。
安得似人者，謦欬在我側。
天明啓牖戶，願見白日色。
莽蒼暘谷間，竟爲霧雨隔。
追觀宵征處，波惡生悸惕。
絕糧非陳蔡，從者亦悽惻。
宿麃子嶺穹廬中
作者：劉敞
朝代：宋

千山雪遶帳廬寒，一半冰消塞井乾。
憶卧衡門甘泌水，可憐孤枕未曾安。
宿齋中書外省答永叔京尹內翰朝回馬上見寄并謝子華次韻
作者：劉敞
朝代：宋

朝罷章臺日幾竿，遙聞走馬試雕鞍。
春風自發遊人意，宿雪偏留下省寒。
坐久獨知宫漏永，詩成誰盡玉堂懽。
會須一辦如泥醉，從笑歸來筆向乾。
寄上濠州舅氏
作者：劉敞
朝代：宋

天閣愁揚子，諸侯困仲舒。
反爲清浄誤，竟以謗讒疏。
開幕臨濠水，懷章下石渠。
塞翁輕失馬，莊叟樂觀魚。
倚杖曾何怪，逍遙直自如。
貴爲千騎長，富有萬家居。
卧理翻無事，高談雅不虚。
舊憐狂簡性，遙想賦歸歟。
寄佑之
作者：劉敞
朝代：宋

長安風塵地，見子若舊交。
意氣何激昂，骨幹真蒲梢。
戎胡擾邊封，殺氣連二崤。
丈人國長城，多壘憂四郊。
勁兵向海西，千里沸鼓鐃。
共傳校尉印，勇略如虎虓。
功業繫感激，念當覆妖巢。
秋風日夜清，敵人知折膠。
努力張國家，寄聲慰衡茅。
寄內
作者：劉敞
朝代：宋

風雨驚春老，山川入夢遙。
此時看破鏡，何處正吹簫。
舊種萱叢碧，新歸燕語嬌。
佳期漫自笑，不似浙江潮。
寄公默先生
作者：劉敞
朝代：宋

昔賢避言色，先覺如觀火。
作者有七人，清風緬遺我。
浮俗滋鈌鈌，羈人畏瑣瑣。
知言豈易值，卷迹恨莫果。
所願學孔子，無可無不可。
寡過知未能，同聲賴銘左。
寄劉景烈
作者：劉敞
朝代：宋

漢設重關斥塞垣，詔移飛将護秋屯。
胡人無復窺南牧，燕客時應祭北門。
清酒肥牛宴長日，輕車精騎獵平原。
少年真得軍中樂，况復詩書盛討論。
寄吳江大博徐君章
作者：劉敞
朝代：宋

吏退簿書斂，日落風景涼。
偶無事物累，真得逍遙鄉。
疏花媚空園，脩竹蔭廣坐。
濁酒不難醉，磐石可徑卧。
何必凌江漢，乃能濯埃塵。
何必潛山林，乃能寄隱淪。
人多笑此言，此言未易笑。
非君契心賞，誰肯過蓬藋。
寄呂侍郎
作者：劉敞
朝代：宋

荒山逢故轍，自上重岡立。
君車不可望，君手何由執。
旅思隨日遠，徂年背人急。
舞劍中夜興，應知憂感集。
寄和弟
作者：劉敞
朝代：宋

鶺鴿飛砌下，廣莫起寒風。
感物念游子，賦詩同召公。
楚歌還落木，淮月更虛弓。
羈旅傷離别，如何歲亦窮。
寄因甫
作者：劉敞
朝代：宋

君雖委計吏，官似宣尼公。
貧賤更何恨，優游聊與同。
忘懷鴟夷酒，乘興松江風。
此亦隱柱下，何用臥隆中。
寄因甫
作者：劉敞
朝代：宋

昔别大梁下，至今三歲餘。
豈無萬里使，不寄一行書。
風俗與時薄，交游于義疏。
知君淡如水，非是故忘予。
寄子華內翰時亦宿齋是夕風雨
作者：劉敞
朝代：宋

君居白玉堂，我在紅藥署。
出處豈不同，咫尺限相遇。
風雨聞雞鳴，節物驚歲暮。
思君正展轉，夢中亦知路。
寄密令楊彦文
作者：劉敞
朝代：宋

傾盖相親成白頭，離懷終日敵三秋。
可憐鷄黍虚朋好，應用弦歌亂旅愁。
太史成書自留滯，石城通信已沈浮。
王孫可恨山中久，舊令曾爲褒德侯。
寄密令楊彦文再舉學官皆中正
作者：劉敞
朝代：宋

三年不相見，相見當何時。
曩别不謂久，後期庸可知。
周南滯留地，宿昔太史悲。
春草愁山中，王孫髪垂絲。
懷寶常若迷，獻玉常若疑。
聞君已屢薦，終歳獨差池。
得鹿在詭遇，亡羊實多岐。
著書成自樂，回首空相思。
寄張仲謀
作者：劉敞
朝代：宋

張也真吾友，今年見老成。
自彊雖不息，積習亦諸兄。
曲講聞師泛，題詩使客驚。
莫如班定遠，投筆笑諸生。
寄張六卧疾在山陽
作者：劉敞
朝代：宋

都門一分袂，覉旅兩如何。
薄宦貧病久，畏塗憂懼多。
幾成哭寢戶，幸免葬江波。
彌有三秋感，誰杭一葦過。
新愁添素髪，幽境長青莎。
安得攜君手，開懷醉且歌。
寄張十二時在城北讀書簡云幾至絕糧
作者：劉敞
朝代：宋

新秋意無聊，多病時畏晚。
出門塵埃隔，扶杖行步蹇。
雖聞一城居，邈有千里遠。
風雨思雞鳴，幽懷固繾綣。
食貧非余病，學道與時反。
悲歌空相望，不復能裹飯。
寄張四二首·其一
作者：劉敞
朝代：宋

城下清淮百丈深，樓前明月冷鎔金。
何似關山望處景，因人寄示隴頭吟。
寄張四二首·其二
作者：劉敞
朝代：宋

清秋千里夢相思，潁水滄浪各一涯。
洗耳君方避堯舜，濯纓吾請學鴟夷。
寄張宜
作者：劉敞
朝代：宋

張君于福樂，先進野人也。
曩者吾見之，大驚彼何者。
鬚眉交蒼白，被服必儒雅。
故善殷周間，不居王鄭下。
諸士多及門，之子獨在野。
食有脱粟飯，出無款段馬。
鄉閭行雖高，時俗知亦寡。
昨聞修庠序，造士繫陶冶。
斯人宜聘起，可以專楚檟。
養賢須勤渠，風教隨用舍。
望君萬里餘，誰謂我心寫。
寄張拱辰
作者：劉敞
朝代：宋

楚人少眉壽，此翁七十餘。
剕士多輕揚，此翁乃好書。
世醫悅膚淺，此翁識古初。
習俗争錐刀，此翁尚玄虚。
數欲見此翁，爲其亦起予。
責人必求備，堯舜猶病諸。
漁者公閱休，逸人狂接輿。
有之幸見告，我且從彼居。
寄張晉卿時棄官還家
作者：劉敞
朝代：宋

聞道新安尉，清羸只自如。
歸來陶令賦，養性子真書。
情在交遊厚，心于仕進疏。
人憂棄妻子，獨入剡中居。
寄張獻臣
作者：劉敞
朝代：宋

締交從若水，百里絕相過。
平日相離索，期年見揣摩。
從容席上客，清絕郢中歌。
擬屬陽春和，伊予獨在薖。
寄慶州子華侍讀諫議
作者：劉敞
朝代：宋

禁中頗牧去臨戎，屬國歸來敵壘空。
聞道詩書今絕幕，復看天馬亦從東。
醉傾床酒留邊月，歌倚鵾弦舞朔風。
猶憶平生歡一笑，莫忘書札寄賓鴻。
寄書
作者：劉敞
朝代：宋

區脫逢歸驛，作書憑寄聲。
那知夢識路，先入大梁城。
寄書
作者：劉敞
朝代：宋

十里一反顧，五里一徘徊。
悠悠三千里，莫知我心哀。
客愁紛無涯，歲月忽如擲。
人生莫自料，皓首豈易測。
節旄未落歸去來，天遣春風隨我回。
入朝寧食建業水，還家郤賦南山雷。
婦能秦聲妾趙舞，稚子可使行酒杯。
急須爲樂娛日夜，何事憔悴淹塵埃。
行矣乎，歸去來。
寄朱三學士
作者：劉敞
朝代：宋

憶在京輦居，相與巷南北。
幸非勢利合，同有春秋癖。
往來熟杖屨，假借通經籍。
誰謂數斯疏，要云諒且直。
别離淹日月，寤寐見顔色。
惠我以好音，欣然對真迹。
微官事如毛，徇俗頭欲白。
庸知尚可敎，願子更良食。
寄東平侍讀叔平侍郎
作者：劉敞
朝代：宋

曲榭層臺花木深，春風千騎盛登臨。
高山流水非無意，正得君來慰我心。
寄梅山陰
作者：劉敞
朝代：宋

縣與吳門近，居家識舊游。
山回江表盡，水入鑑中流。
勝事皆高古，詩懷易滿眸。
春風花又發，能寄北人不。
寄楊子華閣老使君
作者：劉敞
朝代：宋

吾丘不樂直承明，固請分符關外行。
賜冊最榮批鳯尾，離羣獨恨出龍城。
壮謀欲負腰間組，愁思空搖塞外旌。
塵土滿衫頭半白，一聞班馬不勝情。
寄楊彦文
作者：劉敞
朝代：宋

高冠長劍非一賢，子獨困窮情可憐。
差池早爲後曹掾，坎砢復就東山眠。
昔者結交期白首，邇來傾蓋凡幾年。
窮轍決江竟寥闊，緼袍共敝無由緣。
人生如處不如意，自古富貴皆由天。
天門九重不可問，咄嗟拊髀心拳拳。
寄楊忱明叔
作者：劉敞
朝代：宋

君有湖海氣，沆碭凌斗牛。
遠持一卷書，濯我千歳憂。
大音不衆合，至寶非暗投。
感激移人心，汍瀾使涕流。
俗譏陳元龍，世乏劉豫州。
安得排羣兒，卧君百尺樓。
寄楊阮
作者：劉敞
朝代：宋

中堂明華燈，宥坐湛清酒。
筆硯居我前，史籍在我後。
君知我不樂，我念平生友。
强醉誰與歡，悵然夜將久。
寄永叔
作者：劉敞
朝代：宋

俱持强漢節，共下承明殿。
相從不相及，相望不相見。
平生慕儔侣，宿昔異鄉縣。
展轉多遠懷，恍惚猶對面。
桑乾北風度，冰雪捲飛練。
古來戰伐地，慘澹氣不變。
贈君貂襜褕，努力犯霜霰。
一尺握中策，無由奉深眷。
寄江東弟兄二首·其一
作者：劉敞
朝代：宋

分手如昨日，清秋獨異鄉。
長年悲落木，短髪怯初涼。
歸燕自有適，幽蘭誰爲芳。
裁書寄鴻鴈，相與訪滄浪。
寄江東弟兄二首·其二
作者：劉敞
朝代：宋

卻埽與人絕，悲秋驚歲徂。
山川舉俗異，宇宙此身孤。
弔影臨清月，書空向瞑烏。
懷歸屬吾黨，浮海待乘桴。
寄深甫
作者：劉敞
朝代：宋

往卜潁上居，徒愛潁上人。
巢由節並世，管鮑必相親。
而我與夫子，阡陌東西鄰。
正可白首遊，豈計中道分。
人生莫自必，一别俄六春。
入踐西掖垣，出乘兩朱輪。
佐時乏明略，來往徒紛紛。
上愧洗耳翁，下慚圖霸臣。
念欲投劾去，結茅復從君。
攄我宿昔意，寄聲謝水濱。
寄深甫兄弟時在潁
作者：劉敞
朝代：宋

回面簿領役，終歲無一欣。
思君阻晤語，坐想如古人。
百里非遐方，書疏絕相聞。
亦知平生懷，未爲疏數分。
昔君幸見憐，約禮博以文。
今也知不及，瞠然已絕塵。
裹飯更欲馳，漭漭風雪晨。
高會汝潁間，千秋愧荀陳。
寄深甫君章
作者：劉敞
朝代：宋

爛漫十日飲，未快遠别情。
醉魂幾時醒，直見潁水清。
前歡絕莫尋，離念紛更盈。
車騎暫休汝，賞晤得時英。
披襟兩相照，話言僕屢更。
論史既衮衮，說經亦鏗鏗。
一觴亦一詠，樂事真相并。
會合固難常，我獨嗟南行。
回首念前好，感物非嚶鳴。
明發成寤歌，勉勉趣遙程。
寄獻臣
作者：劉敞
朝代：宋

通塞由來自有期，奏書未上莫嗟咨。
錐藏勉後三千客，舌在須強百萬師。
固有青雲堪自致，暫虚丹桂不爲遲。
如今相府聞名甚，應以雄文薦赤墀。
寄王二十
作者：劉敞
朝代：宋

昔借君家杜甫集，無端卧疾不曾編。
近從霅上吳員外，復得遺文數百篇。
夫子刪詩吾豈敢，古人同疾意相憐。
新書不惜傳将去，悵望秦城北斗邊。
寄王二十
作者：劉敞
朝代：宋

累累煩書札，悠悠感别離。
平生義繾綣，相憶路逶迤。
羈旅老将至，江湖天一涯。
佯狂人事絕，乘興爾難期。
寄王二子直
作者：劉敞
朝代：宋

鴻飛輒上天，魚躍還入淵。
故人去我百里餘，我欲附書無由緣。
俗間離合誰得免，心雖欲近身逾遠。
少壯相歡長年悲，自恨今爲丈夫淺。
寄王子堅時在寢丘治東臯
作者：劉敞
朝代：宋

達人視天下，輕重如浮雲。
震雷不經聽，蟲飛寧足分。
吾慕龐德公，谷口自耕耘。
身世兩相棄，放言麋鹿羣。
此風久難尚，之子今復聞。
我亦問津者，滔滔遠慚君。
寄王深甫
作者：劉敞
朝代：宋

前日君遠遊，相憐每獨悲。
寧知君未返，自笑還若兹。
賢者易姓逃，聖者微服馳。
聖賢不必容，吾道其如飴。
浮舟潁水清，遠與塵囂違。
卜鄰西郊郭，得近樵漁期。
主人文章伯，聲望高一時。
平生莫往還，見我如舊知。
勢與年俱忘，胸中坦無疑。
人當意氣展，何有憂寒饑。
反思萬類情，紏纒未易推。
向者雖定居，睽孤常不怡。
邇來暫奔走，師友足自持。
物或損而益，吾又何怨爲。
且苟無陳人，吾豈能至斯。
歲窮景蕭條，多感令志衰。
須君濟其弱，嗟子何當來。
寄王深甫
作者：劉敞
朝代：宋

城東與城西，相去咫尺耳。
不得同朝夕，譬如隔山水。
況兹歷三秋，正復累百里。
念我誰與遊，悵然豈能已。
古人稱莫逆，未必居密邇。
自嫌感豫深，更失笑談理。
寡陋使心憂，空虚見人喜。
觀過而知仁，且當謝君子。
寄王閣使
作者：劉敞
朝代：宋

憶醉離亭舞翠娥，舉觴同聽渭城歌。
故人卻出陽關見，愁問行雲奈若何。
寄聖俞
作者：劉敞
朝代：宋

徘徊帝城裏，獨詠有所思。
故人昔别此，秋風今若兹。
流水去不已，新鴈來有期。
寄聲可相及，一見慰天涯。
寄聖民十月十一日方到
作者：劉敞
朝代：宋

跋馬望君秋暮時，君來何後菊花期。
齋中故有金鈴酒，猶可籬邊倒接䍦。
寄致政張大卿
作者：劉敞
朝代：宋

昭回雲漢麗清秋，曾看星槎曆斗牛。
歸去還爲竹林會，相望寧減赤松遊。
達人軒冕都如夢，塵世功名不自謀。
聞道東山多逸賞，從君欲具五湖舟。
寄范佑之
作者：劉敞
朝代：宋

吾子世罕識，他時醒亦狂。
由來韻高逸，固自得軒昂。
阮籍哭道路，接輿歌鳳凰。
之人亦豈病，相嘆不能忘。
寄范佑之
作者：劉敞
朝代：宋

范子三年别，長安北望深。
相知非勢利，寄信各浮沉。
勇鋭百夫敵，軒昂萬里心。
何時殺羣賊，自取肘邊金。
寄范十九
作者：劉敞
朝代：宋

君毋走馬君竟走，走馬蹶塊傷君手。
蹭蹬翻成折臂翁，世間肯要三公否。
西郊虜騎非常壯，年年犯邊殺邊將。
勁弓長劍如君徒，始堪追逐青海上。
功名棄置時未可，意氣激昂人所望。
側身萬里風雪寒，無由贈子黄金丹。
寄蘇州張六
作者：劉敞
朝代：宋

西風入簾幕，游子念江湖。
丹橘垂珠實，肥魚薦玉腴。
他時肯招隱，快意欲乘桴。
物色煩相候，佯狂興不無。
寄蘇頌兄弟
作者：劉敞
朝代：宋

秋風生眼前，客子思悠然。
羈旅獨無友，别離私自憐。
賦甘傖父誚，詩許俗人傳。
他日梁王客，偏懷太子賢。
寄袁陟
作者：劉敞
朝代：宋

巫峽行雲外，春江落日邊。
隔年雞黍具，萬里孝亷船。
遠道比何若，相思長渺然。
郢中輕白雪，逸響待君傳。
寄裴吳江
作者：劉敞
朝代：宋

王喬一雙鳧，乃是尚方履。
誤逐閶闔風，飄然太湖水。
湖水連天涯，茫茫湛清輝。
秋來興不盡，似欲都忘歸。
玉疊鱠如雪，碧壺酒若澠。
醉輒問左右，何如張季鷹。
君乃蓬邱人，神仙有名籍。
不應自放浪，久爲塵中客。
我頃卧廣陵，西風見白髪。
八月觀海濤，壯心謝超越。
因欲解印綬，從君五湖遊。
功名非所及，爲具鴟夷舟。
寄襄陽舅氏龍圖
作者：劉敞
朝代：宋

虎符龍節鎮方州，天祿先生尚黑頭。
南紀山川殊壮麗，高陽賓客故風流。
沈碑幾處書遺愛，非土他時恨倚樓。
想詠五君夸屢薦，爲憑三鳥寄綢繆。
寄西臺吳侍郎
作者：劉敞
朝代：宋

淮陽高卧彊逾時，洛水嵩峰入夢思。
霖雨徒深旱歲望，白雲自與帝鄉期。
功名擺落人間世，出處優游萬乘師。
坐視天民應未可，似公當就太平基。
寄論翊
作者：劉敞
朝代：宋

走馬平舒道，初日明三峰。
嵐光共淡蕩，千丈青芙蓉。
伊昔臨畫圖，但愛神仙蹤。
安知復壯麗，翰墨難爲工。
我行天地間，異景曾此逢。
至今想見之，秀氣常沖融。
世事勞人生，壯年成老翁。
山中定見佳，恨未與君同。
寄謝霍丘靜樂亭
作者：劉敞
朝代：宋

城西陵谷幾推移，仍有中亭玉樹枝。
從政真同傲吏隱，賞心能與古人期。
誅茅改築成芳榭，引水交流漲曲池。
聞道小山多麗句，還因春草夢新詩。
寄貢弟
作者：劉敞
朝代：宋

勁雲翔空林，積雨荒茂草。
哀鳴聞離獸，驚棲見羈鳥。
時逝運自頽，物壯勢還老。
感至境寥愴，悲來色枯槁。
玩此豈有極，辨之苦不早。
如何復傷别，咫尺成遠道。
寄貢甫
作者：劉敞
朝代：宋

貧别書信闊，接壤如天涯。
沉憂心膓窄，少日如歲時。
食荼苦在味，集蓼辛在外。
百感従中生，通夕不遑寐。
世路豈飄風，游子常轉蓬。
鏡中見二毛，何啻非老翁。
晚慕馬少游，結廬守鄉井。
簡略或易足，長當並形影。
寄貢甫時遷居城南水上
作者：劉敞
朝代：宋

城南風物似江湖，卜築尤宜近水隅。
俗薄容垂真釣否，庭閒得種此君無。
關身調度惟存劍，適意圖書略滿厨。
心遠地偏俱可喜，免逢甲馬與塵塗。
寄貢甫時隨侍入蜀
作者：劉敞
朝代：宋

曩别百里近，愁心亂清秋。
今别百里遙，秋色縈遠愁。
我飛乏羽翰，我居悵淹留。
忽如轅下馬，局足難自謀。
古人有先覺，不願往諸侯。
我乃今知之，曰歸邈無由。
朝吟南陵篇，暮弦梁山謳。
離魂如明月，昔昔西南流。
寄賀隱直捷開封府解
作者：劉敞
朝代：宋

高士何須輕主簿，客星今欲上靈槎。
題名趁取臺中舊，前後龍頭屬當家。
寄贈獻臣
作者：劉敞
朝代：宋

龍興幽泉中，溶雲自潛飛。
氣還大淵下，灰籥先察微。
氣應不必邇，至誠神與歸。
嗟予接休德，志合無纖譏。
譬諸死灰然，安事旦夕違。
胡爲久相越，書問月增稀。
寄贛
作者：劉敞
朝代：宋

相去不在遠，百里若異方。
相别不在久，一日如歲長。
我昔不願仕，會知出處妨。
因循竟不免，密勿猶自强。
默默抱遠志，悠悠視流光。
豈知豢雞鶩，止欲歸稻粱。
飛鳥呼其儔，羈馬憶故鄉。
況兹平生懷，奔走非所望。
朝吟在子邊，夕夢居子旁。
歲暮菽可採，云誰助傾筐。
桑落酒當熟，誰復共稱觴。
忽忽無一歡，昏昏坐中堂。
拂衣告言歸，念彼穉且狂。
作此聊自娛，我思不能忘。
寄鄰幾
作者：劉敞
朝代：宋

昨日非今日，今吾非故吾。
蠱鳴知歲晚，鬚變哀年徂。
萬事異俯仰，達者與化俱。
故人千里外，高義獨何如。
眷眷尺素書，湛湛雙酒壺。
勸我加餐食，示我長相於。
可憐平生好，不異東西居。
我今心如結，那得從公舒。
寄閬州諸弟
作者：劉敞
朝代：宋

渤澥來參首，西南入漏天。
泄雪三峽壅，噴雨五河懸。
雷電虚巖底，虹霓白日邊。
孤城危獸角，沈竈溢蛟涎。
朐䏰愁巴俗，超騰怯羽仙。
傳聞吞夢澤，想見墮飛鳶。
漢河星槎遠，泥塗劍閣偏。
空懷萬里浪，興盡閬風前。
寄阮二舉之楊十七彦文
作者：劉敞
朝代：宋

我昔居宋都，潛有伐樹憂。
不期得君子，卒歲同優游。
楊生舊相知，情分故綢繆。
阮公出傾蓋，而肯如白頭。
古人有忘年，嗟我非此儔。
譬如羔袖微，豈可參狐裘。
知人視其友，孔聖稱焉廋。
所以梁楚間，亦聞東家丘。
相從未云厭，相别難自留。
贈我數百言，精神露蛟虬。
楊子期我用，謂當佐王侯。
阮公推我文，云可齊尹歐。
斯言豈易當，斯道豈易求。
奈何千金珠，中夜而暗投。
書紳願自勗，雜佩非可酬。
欲知相憶心，淮水清悠悠。
寄隱直
作者：劉敞
朝代：宋

俱爲異鄉客，似伴老僧禪。
虚室矜生白，時流笑草玄。
歲寒差自若，生理直翛然。
無術能乘興，蒼茫欲雪天。
寄隱直
作者：劉敞
朝代：宋

會短别日長，愁多歡情少。
古來人間世，于道同擾擾。
我髪日已蒼，我顔日已槁。
離憂固如此，四十未應老。
誰能跨浮雲，相與成莽眇。
吾子心莫逆，庶當悟意表。
寄隱直
作者：劉敞
朝代：宋

江漢相思山萬里，君家少室定西東。
年華過去如流水，心事差池似老翁。
一世共爭蝸角上，微生多付酒杯中。
窮途何必多垂涕，吾更冥冥笑阮公。
寄隱直
作者：劉敞
朝代：宋

避人非故土，带郭喜幽居。
淺俗情多畏，新知意尚疏。
負暄勝構火，汲井足滋疏。
二物関身外，悠悠謝里閭。
寄題友生水閣
作者：劉敞
朝代：宋

曲岸重重植淺莎，雨餘初覺長微波。
水紋滿屋浮清簟，風力衝階折芰荷。
境靜自宜詩興遠，夜空應見月明多。
從来著述希揚子，爲羡幽人載酒過。
寄題歙州流杯池
作者：劉敞
朝代：宋

公子愛客意，高山流水間。
清波無斷續，翠斝自迴還。
野興四時得，棠陰終日間。
何當竹林賞，醉耳聽潺潺。
寄題蕭山歳寒堂
作者：劉敞
朝代：宋

伊堂早頹挫，松柏亦憔悴。
常惟摧爲薪，中塗失蒼翠。
昨來始營葺，榱桷復高麗。
蕭蕭青雲幹，始有百大意。
神明頓來還，故老咸歔欷。
朝燕得所常，問誰救其敝。
吾家渥洼駒，頗有超絕氣。
好事能復古，愛奇趣起廢。
後凋甚明白，來者思彷彿。
此實賢智謀，古人貴豈弟。
仲尼頌子産，其養民也惠。
召公憇甘棠，後世歌蔽芾。
勉旃崇其業，事足伯父繼。
令名與佳樹，自可俱億歳。
寄題黄州李史君韋杜山居
作者：劉敞
朝代：宋

主人朝隱望誰先，卜築城南地復偏。
服食早知仁者壽，退休前惜大夫賢。
封千戶比蒼蒼竹，畝一鍾金上上田。
從此去天纔尺五，幾時雞犬亦登仙。
寄鳯翔舍弟·其一
作者：劉敞
朝代：宋

早悟出處際，同歸羈旅間。
從軍差復樂，捧檄莫思還。
百仞磻溪水，千巖大白山。
異時曾想見，乘興輒躋攀。
寄鳯翔舍弟·其二
作者：劉敞
朝代：宋

百里異形影，況今殊楚秦。
隴雲虚引領，江月漫隨人。
愁恨西山雪，驚心絕塞塵。
寄書懸勝夢，鴈足莫嫌頻。
寄鹽城舍弟得書言歲大稔兼求作夫子廟記
作者：劉敞
朝代：宋

海邑近蟠桃，銅章肯許勞。
公田都種秫，霜蟹饜持螯。
宫廟比洙泗，弦歌通掾曹。
想多記石柱，非復笑牛刀。
富谷老人臧用自云本京師兵士咸平中沒番五十餘年矣
作者：劉敞
朝代：宋

白髪衰翁雙涕零，曾随諸将戰咸平。
一捐左衽迷歸路，郤問中華似隔生。
思報漢恩身已朽，恥埋胡壤死無名。
今朝縱觀非他意，得見官儀眼自明。
寒林石屏風
作者：劉敞
朝代：宋

屏風畫山皆任假，寒林石屏自然者。
蒼紋紺脈亂交加，短樹高枝自瀟灑。
觀者寧分畫與非，但怪奇妙非人爲。
又疑古苔著石瘦，何得本末無纖遺。
桑田變海松柏死，寒暑不及榮枯期。
佳哉大鈞育羣類，埏鎔精巧無巨細。
天真通貎皆生成，俗師筆墨那形似。
居人幽獨最相宜，樸厚遠謝雕鏤姿。
城中雲母屏更好，慎勿浪示豪家兒。
寒蘆
作者：劉敞
朝代：宋

洞庭木落風霜秋，兼葭處處使人愁。
可憐一見京塵裏，卻憶孤槎天際浮。
寒蘆
作者：劉敞
朝代：宋

雖居江上城，不識江邊路。
故移蘆葦叢，粗慰江湖趣。
翠華侵硯席，疏影入牖戶。
歳寒待爾共，好尚與時迕。
勿以比蒹葭，蒼蒼瘁白露。
寒鴉
作者：劉敞
朝代：宋

天清北風厲，日落亂鴉栖。
望遠影如疊，聽長聲漸低。
月中驚不定，城上暗仍啼。
出處乘朝夕，應無失旦迷。
寓言
作者：劉敞
朝代：宋

感豫常出異，禦宼哀壺丘。
好大固累已，巢父笑許由。
東海有意怠，飛飛何所求。
縱軀天地間，細故紛悠悠。
願言不死鄉，可與賢達游。
射雕
作者：劉敞
朝代：宋

將軍樂射雕，壯士挟烏號。
影捩重雲静，聲翻一箭高。
獵酣生鼻火，空闊散風毛。
快意中原捷，何辭汗馬勞。
将入京得淮南王工部書及遣壽州官船以来五言寄之
作者：劉敞
朝代：宋

生理厭漂蕩，三年若棲苴。
春深感松柏，流涕望京華。
誰言數舍近，局滯成天涯。
鬢色新二毛，悵然空復嗟。
明侯平生意，雖遠不云遐。
叩君金玉音，眷我需於沙。
旭日明清川，扁舟問貧家。
雖非方外遊，此亦海上槎。
盡日庇短篷，不慚負舍蝸。
愧君濟川才，引領隔雲霞。
何由一乘興，世累紛如麻。
将去上清題梧桐樹
作者：劉敞
朝代：宋

小砌圓陰覆暝霞，曲軒疏牖稱相遮。
已成嘉實誠無用，未遇知音勿遽嗟。
得地豈須矜露井，随流方共笑枯槎。
明年冠者成春服，重看紛紛滿樹花。
對月口號
作者：劉敞
朝代：宋

今夜閨中月，應憐破鏡輝。
南飛烏與鵲，爲我報將歸。
對酒憶獻臣二首·其一
作者：劉敞
朝代：宋

舉酒惜春盡，緩歌傷别離。
江山空發興，雞黍若爲期。
醉起疑千日，愁來獨五噫。
皋橋羈旅客，惆悵不同時。
對酒憶獻臣二首·其二
作者：劉敞
朝代：宋

春日懷吾子，羈遊各異方。
況逢青眼絕，早識白眉良。
樹逐相思老，江回去路長。
感時惟尚寐，終日醉無妨。
對酒憶諸子
作者：劉敞
朝代：宋

此酒自足飲，胡爲坐無歡。
念我意中人，四顧用長歎。
平生交遊少，而復聚會難。
萬古膠漆姿，各在天一端。
用兵輕文儒，諸子俱小官。
物生繫所逢，窮達何足言。
但恨適有酒，共醉乃無緣。
對雪
作者：劉敞
朝代：宋

朔雪似迎春，霏霏散玉塵。
稍看人迹絕，坐對物華新。
地暖消還疾，風高舞正頻。
郊扉聊自卧，誤怪洛城人。
對雪憶隱直
作者：劉敞
朝代：宋

淅淅度窗竹，紛紛綴館梅。
怕消愁寂寞，看舞愛徘徊。
寡和思吾友，相望共酒杯。
時披白鶴氅，西北上高臺。
小園
作者：劉敞
朝代：宋

弱柳低花俱有意，淺沙深竹總無塵。
從今不恨交遊絕，還倚東風作主人。
小園春日
作者：劉敞
朝代：宋

草色初新柳带長，宿烟清露濕朝陽。
東山雲起西山碧，南舍花開北舍香。
小孤山
作者：劉敞
朝代：宋

驚波觸南崖，反怒射北壁。
蒼山相與排，所謂小孤石。
蟠根萬仞淵，聳角百丈碧。
祠堂豁精嚴，行旅進粉澤。
或云婦女神，肸蠁頗有迹。
吾知定名意，似欲旌介特。
流俗失其真，傳聞莫開釋。
居人私其利，禍福妄損益。
競爲媢妒說，以誣聪明德。
先王秩山川，禮典有廟食。
奈何媚於竈，屈己忘正直。
吾欲爲小孤，作書解行客。
復恐不見從，嗟哉世多惑。
小桃
作者：劉敞
朝代：宋

鳴鳩喚雨天色變，遲日烘雲花意催。
一日出遊三日醉，自知慚負小桃開。
小隱吟
作者：劉敞
朝代：宋

世道喪純粹，徼名掠其美。
悲哉山林客，過半朝市死。
夸誕一相習，澆浮益紛起。
古風日飄泊，末路空頽靡。
堯舜安得逢，巢由亦已矣。
我歌竟誰和，惆悵同心子。
小雨
作者：劉敞
朝代：宋

春陽轉爲旱，惠澤積不泄。
稼穡亦已晚，泉湧爲之竭。
吁嗟叫蒼天，閶闔不可越。
精誠憑土龍，神化空怳惚。
今旦微風來，朝陰度城闕。
霏霏墮疏潤，稍稍漏白日。
塵埃暫埽地，草樹纔沐髮。
終宜雲漢枯，尚喜雷電發。
帝方復威令，世莫患妖魃。
寧作成湯時，彌年困饑渴。
小雨四首·其一
作者：劉敞
朝代：宋

微風載雲起，好雨與風俱。
暝色經時合，凉聲入夜疏。
炎蒸暫灑埽，天事有驅除。
倦客倚危枕，明燈照舊書。
小雨四首·其三
作者：劉敞
朝代：宋

漠漠雲蒸柱，蕭蕭雨過城。
不時變炎景，竟日度秋聲。
灑濯林光淨，歸飛燕羽輕。
野夫學爲圃，因欲事躬耕。
小雨四首·其二
作者：劉敞
朝代：宋

泱漭輕雲濕，飄瀟晝雨來。
稍霑飛絮重，競逼柳花開。
江面春陰闊，天涯暮色催。
郢中詞客意，最識楚王臺。
小雨四首·其四
作者：劉敞
朝代：宋

春城頻過雨，一望一增新。
欲曉雲成錦，初晴草似茵。
和聲散喧鳥，芳意屬游人。
向晚車馬息，東風吹暗塵。
小雨朝歸東軒
作者：劉敞
朝代：宋

小雨車馬息，微風窗戶虛。
塵埃頃灑埽，蠅蚋一謳除。
高枕華胥夢，忘言藏室書。
不知吾喪我，安更問其餘。
屏上兩賢二首·其一
作者：劉敞
朝代：宋

謝公樂山水，不以官爵間。
天機有所賦，世俗從爾訕。
上躡巉巖峰，下弄清冷澗。
吾生慕如此，敢避刺疏慢。
寧爲途中龜，勿作蒿下鷃。
屏上兩賢二首·其二
作者：劉敞
朝代：宋

人生誰不如，妄爲世所束。
興來當自往，興盡斯自復。
大雪暗溪路，新晴月微燭。
去非之子慕，返豈斯人辱。
優游便所適，偃蹇媚幽獨。
履冰
作者：劉敞
朝代：宋

昔聞小旻戒，今踐薄冰行。
涌水怒愁裂，寒蛟蟠畏驚。
遲遲但覺遠，戰戰尚思輕。
誰斷孤疑志，窮源更北征。
山中作
作者：劉敞
朝代：宋

空山日午東風起，積雪半消巖下池。
逐勝不知芳草遠，長謠石上失回期。
山光寺
作者：劉敞
朝代：宋

隋家昔日歌舞地，荒草滿庭烟霧深。
猶有老松長百尺，悲風來動海潮音。
山光寺送獻臣
作者：劉敞
朝代：宋

嘉集常苦難，送歸豈辭遠。
檥舟故相逐，携手行自挽。
古寺何崔巍，深林象巖巘。
幽尋取乘興，造適非素選。
寒泉冰深池，衰草被長坂。
歲窮景蕭條，僧老意繾綣。
勝賞竟誰同，相知幸非晚。
離懷自無極，日暮仍忘返。
山寺
作者：劉敞
朝代：宋

野竹檀欒翠，孤峰杳靄青。
山樓隨詰曲，石路上青冥。
雲色移時合，鐘聲隔水聽。
似聞堪避世，遊子未嘗經。
山暖
作者：劉敞
朝代：宋

通谷近中原，初陽生舊年。
欣欣林動色，漠漠野浮烟。
鳴雉飛朝日，新芽發暖泉。
東風彊人意，車馬亦翩翩。
山行
作者：劉敞
朝代：宋

荒徑惑東西，回環極翠微。
空持征鳥意，長作準繩飛。
岳州引水詩
作者：劉敞
朝代：宋

洞庭清波一千里，城中釀酒常無水。
泥塗遠汲人共悲，缾缶屢空罍亦恥。
鑿井引竿高下流，清泉泠泠六物修。
邦人巳息漢陰拙，楚酒無復邯鄲憂。
誰謂機心有機械，大賢事業終除害。
岸旁倒樹
作者：劉敞
朝代：宋

滄洲老樹生幾秋，幹如墨龍根紫虬。
雨水摧激勢突兀，夭矯出飲滄江流。
危不見持顛不扶，蕭蕭生意令人愁。
豈無耕夫與過客，暫時憇爾行則休。
西風八月海水飛，枯槎昔曾凌斗牛。
恐爾漂零未終極，掛帆欲去仍回頭。
崑丘臺
作者：劉敞
朝代：宋

重巒似欲學層城，上有帝宫人不行。
訪古尋幽復觀化，垂楊生肘未曾驚。
嶰林
作者：劉敞
朝代：宋

已看秀色動高林，會見翛翛滿翠岑。
不學渭川千畝富，欲聞嶰谷鳳凰音。
幽懷
作者：劉敞
朝代：宋

山梁鳴雌雉，節物春已深。
故花稍辭枝，新葉漸成陰。
流光不可挽，四序密相尋。
今晨已非昔，明日豈復今。
自我愜幽獨，放言冥此心。
胡爲復屢嘆，孔聖有遺音。
府公射堂飲酒輒陪尊丈侍郎兼揖諸孫拜獻拙詩
作者：劉敞
朝代：宋

煌煌南極星，粲粲北維斗。
稟齡瑞明時，運柄燮萬有。
降神非尋常，希世曾一偶。
積善如公家，于今見純佑。
安車告歸日，三府升平久。
萬石均祿秩，魯公拜前後。
茫茫周漢來，此事復聞否。
黄金鑄大印，綠絲綰長綬。
方爲累世滎，況多後來秀。
戲禽試强弩，勸客滿春酒。
賤子敢再拜，願公更眉壽。
府公說牡丹盛開是日逼晚意不及觀
作者：劉敞
朝代：宋

落日含明艶，輕風襲煖香。
傳聞亂人意，相見弄春光。
醉裏歲空晏，愁中夜未央。
異時驚麗絕，秉燭正難忘。
度支蘇員外才翁挽歌二首·其一
作者：劉敞
朝代：宋

湖海青雲士，元龍如古人。
草書到聖地，詞學洎天倫。
零落風流盡，平生意氣親。
空存華屋處，寂寞已埃塵。
度支蘇員外才翁挽歌二首·其二
作者：劉敞
朝代：宋

愛客毎傾蓋，傳家能象賢。
猶多嫌白眼，自不廢青氈。
吏隱如他日，郎潛遂幾年。
人琴俱已矣，情至一潸然。
庭前菊花
作者：劉敞
朝代：宋

翠葉金花刮眼明，薄霜濃露倍多情。
誰人正苦山中醉，借與繁香醒宿酲。
庭楸
作者：劉敞
朝代：宋

中庭長楸百尺餘，翠葉晻藹當四隅。
晨霞夕日自相翳，並坐可得千人俱。
憶昔河決鉅野溢，定之方中作宫室。
當時魯人始種此，還賦衛風伐琴瑟。
春華亹亹六十年，高幹錯落摧寒烟。
悵望空隨衆木老，中舍至音無與宣。
庭樹
作者：劉敞
朝代：宋

中庭無多樹，花盡自成陰。
熏風吹清和，午影還蕭森。
上有出谷鳥，間關鳴好音。
下有放言人，寂寞卧機心。
人鳥各相忘，語默不見侵。
吾廬此最好，豈意在山林。
庶幾堂
作者：劉敞
朝代：宋

徂暑亦已煩，清旦尚餘爽。
薰風應候至，芳物與春往。
庭樹交浮陰，山禽轉清響。
空堂更幽寂，初日正蒼莽。
時節無所感，忘言以爲賞。
庶幾堂
作者：劉敞
朝代：宋

閉門吾自足，況亦近墻東。
滴滴階鳴雨，梢梢竹過風。
綠苔侵杖屨，秋色近梧桐。
高臥殊多興，詩成寂寞中。
庶幾堂雨夜偃几作
作者：劉敞
朝代：宋

短夜催微月，流雲濕太空。
瀟瀟鳴竹雨，颯颯舞松風。
形影明燈裏，歡娛隱几中。
吾衰儻未甚，正復夢周公。
延州沈待制挽詞
作者：劉敞
朝代：宋

詩書謀國體，談笑卻邊塵。
已矣今成昔，歸來悲故人。
餘忠焚諫草，遺恨畫麒麟。
禁角聞鼙鼓，能無憶虎臣。
弔亡卒
作者：劉敞
朝代：宋

厲俗侵王略，祅冤積楚氛。
民荒誰念亂，功敗失圖勳。
天子憂南土，戈船促大軍。
何時收爾骨，委祭越江濆。
弔南宜守尉
作者：劉敞
朝代：宋

百越誰生禍，南宜遂不師。
干戈傷耋老，守尉死城陴。
荒泂招魂遠，官軍請救遲。
弱妻携稚子，嗟爾欲何之。
張三館有前歲赴舉時題字處作·其一
作者：劉敞
朝代：宋

羈旅關東來獻書，還曾題柱宿匡廬。
自知不及相如健，重到曾無駕駟車。
張三館有前歲赴舉時題字處作·其二
作者：劉敞
朝代：宋

暫懷印綬過家庭，車馬驂驔去路輕。
自爲綵衣生意氣，敢將晝錦比光榮。
張學士送酒
作者：劉敞
朝代：宋

秋風埽飛葉，客子鬢垂斑。
好事煩攜酒，懷情惬閉關。
坐看凉月墮，醉送暮鴻還。
後日相思意，蕭蕭叢菊間。
張樂洞庭
作者：劉敞
朝代：宋

聞昔軒轅帝，時巡臨洞庭。
咸池備廣樂，南極燀威靈。
至樂均夷夏，希聲入窈冥。
江湖亂魚鳥，宇宙激雷霆。
會有馮夷舞，還令楚客醒。
遺音不可學，逝近向東溟。
張老子出田所
作者：劉敞
朝代：宋

魯人有林類，底春獨被裘。
沿畦拾遺穗，带索仍長謳。
知命忘其老，樂天固不憂。
既驚端木賜，復感東家丘。
夫翁何爲者，歲暮亦遠遊。
北風吹白髮，蕭颯田隴頭。
此意如昔賢，世人知爾不。
形鹽象虎
作者：劉敞
朝代：宋

備物崇賓饗，斯鹽肖虎形。
熬波煩巧匠，象武示君靈。
天產參多品，秋嚴聳外庭。
炳文隨鏤刻，毅氣得儀型。
服孟非同趣，昭文亦異經。
碎身如見取，調鼎薦芳馨。
彭城先輩未披奇采早飲雋聲遺詩寄答二首·其一
作者：劉敞
朝代：宋

清門早日映朝端，俊域于今有二難。
虹氣韞來徒想玉，國香聞處已知蘭。
彭城先輩未披奇采早飲雋聲遺詩寄答二首·其二
作者：劉敞
朝代：宋

劍池夜久光芒緊，夢草春深景象寛。
寄惠新詩仍過此，濡毫容易報琅玕。
彼山詩·其一
作者：劉敞
朝代：宋

彼山之阻兮，虎豹兟兟。
我旋而歸兮，虎來即人。
彼山詩·其三
作者：劉敞
朝代：宋

深不可游兮，高不可飛。
我後而悔兮，安庸歸。
彼山詩·其二
作者：劉敞
朝代：宋

彼山之澳兮，雄虺攸伏。
我息而作兮，虺将起陸。
往年築青澗城各有得佩刀者莫知其何世物余按故史則赫連勃勃所鑄也所謂大夏龍雀者是矣客因以遺予爲作七言詩
作者：劉敞
朝代：宋

赫連寶刀利且堅，霜鱗錯落龍雀環。
當時鑄作妙一世，赫赫似與天相連。
雷公祝融借光彩，蓬飛中原鯨振海。
神物羞爲不義屈，一去人間向千載。
蛟蟠虎化自有時，氣如投蜺世莫知。
力能提攜倚天外，一埽雲霧君看之。
往得南嶽玄猿特善嘯立秋後風雨頗凉聲尤清絕憐其山林之思爲作七言
作者：劉敞
朝代：宋

薄雲疏雨濕風枝，衡岳猿啼憶此時。
回首那無萬里感，向人時作一聲悲。
鍾儀故有南冠恨，荘舄猶多舊國思。
車馬紛紛九域客，路傍翻笑斷腸爲。
後出郊二首·其一
作者：劉敞
朝代：宋

人遠地形曠，氣收天宇高。
不辭乘興出，直恐應接勞。
送雁時揮弦，羨魚復臨濠。
君知適意樂，未悟生二毛。
後出郊二首·其二
作者：劉敞
朝代：宋

歲晚農事畢，里閭競歡然。
相見有餘情，獨游頗忘年。
上懷羲皇世，下感沮溺賢。
豈以六金印，而輕二頃田。
徐安撫
作者：劉敞
朝代：宋

伏波喜功名，南伐終不返。
死餘薏苡謗，生恨鷦鳥晚。
干戈非一方，智勇易謀顯。
富貴誰不然，枯榮子何反。
冥冥炎州隔，杳杳天道遠。
荆楚猶古風，招魂動哀挽。
從人除憂謗，不得志者罕。
得和書自越入京時寓商丘
作者：劉敞
朝代：宋

遙想行舟處，春江花正繁。
殊方更回首，不語獨銷魂。
寡和愁郢客，雅遊思兔園。
吾能事應聘，見爾大梁門。
得彦文書將遊吳中
作者：劉敞
朝代：宋

微霜下芳草，日月逝逾邁。
青青松與柏，歲暮兩相對。
念我平生遊，孤懷用慷慨。
誰言干里近，引領若海外。
清潁流東南，浮雲向吳會。
臨風意莫展，將子多自愛。
得汝州舍弟新詩
作者：劉敞
朝代：宋

魯人貴韶濩，海鳥眩以憂。
豈不盛鐘鼓，性違理自愁。
憶在田野時，終歳頗優游。
食魚出有車，夏葛冬亦裘。
弄翰不自量，著書望孔周。
處身笑汲汲，視世良悠悠。
誤及時君門，過緣名字求。
軒冕非已好，簿書反自羞。
因欲飾所短，强爲妻子謀。
精神敝蹇淺，學殖誰勸修。
歸卧常喟然，歳月屢以流。
愧爾從軍詩，氣完語更遒。
豈獨古人風，遠與王粲儔。
實爲平生賞，若慰鍾儀囚。
我年向四十，蒼髪已滿頭。
篋中無寸書，磨滅悲蜉蝣。
念此可以驚，如何復淹留。
昔買吳下田，頗聞利鋤耰。
汝宦何時歸，相與尋滄洲。
處使有茅屋，出使有漁舟。
知命贊易篇，沒身記春秋。
但令文章顯，不愧時俗偷。
世事非所了，咄哉無夷猶。
得蕭山書言吏民頗相信又言湘湖之奇及生子名湘戲作此詩
作者：劉敞
朝代：宋

吾家千里駒，氣與齒俱壯。
去年射策雄東堂，今年調官在越上。
指揮小吏遣簿書，笑語不廢才有餘。
清酒肥魚宴賓客，時時騎馬臨湘湖。
湖波無風百里平，人道官心如此清。
居民愛尹氏爲字，令尹生兒湖作名。
家家祝君多男子，越中更有餘山水。
得貢甫巢縣書云阻風
作者：劉敞
朝代：宋

别離常作惡，衰老異他時。
望望風波苦，悠悠見女悲。
江空人迹絕，天逈鳥飛遲。
若復無雙鯉，何由慰我思。
得鄰幾書
作者：劉敞
朝代：宋

君乘使者車，我爲列郡守。
地理秦與越，天文井兼斗。
夢寐且不通，言笑安得同。
忽傳咫尺書，遠愧西南風。
衰老容貌遷，憂患志氣落。
聞君白紛如，我亦不如昨。
捨書計離别，忽忽三四年。
一日成九秋，此語猶信然。
天地大逆旅，外物不可必。
出處多舛馳，相逢定何日。
尚禽晚且游，沮溺長耦耕。
此意雖未合，且當勤寄聲。
得隱直書
作者：劉敞
朝代：宋

庭柯結浮陰，深竹聽鳴鵙。
晚凉愛軒宇，默念得佳客。
適有南逝鳥，墮君一封帛。
眷予方幽獨，慰我正相憶。
洛中輕肥地，子復憔悴色。
富貴若可求，吾從執鞭役。
得隱直書并聞將之洛陽
作者：劉敞
朝代：宋

三月一得書，始知去君遠。
開緘見無恙，豁達百慮展。
秋風催時節，搖落歲向晚。
遲遲行旅外，色瘁足更趼。
邊封鳴狐狸，牙爪貴鷹犬。
儒者非所須，棄置自未免。
上書報聞罷，試吏何繾綣。
雖無小官羞，頗貴有道卷。
洛陽雄王都，主簿亦極選。
折腰得免否，局促時態淺。
得隱直書重陽日登高于三門禹廟悵然恨不參之作一詩以寄
作者：劉敞
朝代：宋

九日情何極，三門望特高。
大河横日夜，砥柱析毫毛。
眺覽興亡古，登臨意氣豪。
窮源悲絕域，微禹歎容刀。
萬事浮雲去，前賢逝水滔。
秋陰生遠塞，殺氣起臨洮。
努力追遊晚，逢人應接勞。
黄花滿酌酒，白鷺看驚濤。
醉舞相傾倚，商歌散欎陶。
别離懷病友，書禮諭綈袍。
俗態隨傖父，愁吟困楚騷。
飛車儻可得，攜手恣遊遨。
復雨
作者：劉敞
朝代：宋

閉門高枕避春霖，眼見羣芳稍見侵。
獨醒不如終日醉，暫晴那似斷年陰。
老驚歲月都無用，興在江湖特更深。
正想青楓千里外，草長波闊亂愁心。
復雪二首·其一
作者：劉敞
朝代：宋

十日三雨雪，同陰坐朝昏。
幽人感歳晚，更覺日月奔。
勁風西北來，轟哮動乾坤。
中州山崑墟，四徹皆璵璠。
鴻鴈遊可哀，竹柏生僅存。
念此使心悲，何時見陽春。
志士則憔悴，薄俗安足論。
鄉里狐狢兒，反怪天正温。
復雪二首·其二
作者：劉敞
朝代：宋

前夕盛雷電，謂言春和發。
典衣買春酒，歳事亦可悅。
不知天難諶，信宿更凝冽。
朝來雪盈尺，初計頓乖越。
吾廬甘重塞，敝褐忍百結。
豈敢咨祁寒，又非慕炎熱。
陰陽相交錯，萬一成災孽。
憶昔魯隱公，九年春三月。
癸酉雨震電，庚辰大雨雪。
春秋書爲法，其事何照晰。
曾經聖人筆，下學而上達。
况此四月間，又當季春末。
願排閶闔戟，一獻春秋說。
路遠泥阻深，愁哉卧巖穴。
微雨登城二首·其一
作者：劉敞
朝代：宋

雨映寒空半有無，重樓閒上倚城隅。
淺深山色高低樹，一片江南水墨圖。
微雨登城二首·其二
作者：劉敞
朝代：宋

日午風高新雨晴，殘花飛絮兩輕輕。
垂鞭緩轡饒閒望，時復林間布穀鳴。
思鄉嶺
作者：劉敞
朝代：宋

絕壑參差半倚天，據鞍環顧一悽然。
亂山不復知南北，惟記長安白日邊。
恩賜御書呈同舍諸公
作者：劉敞
朝代：宋

聖神紹先古，述作備新書。
微生濫中秘，重賜等諸儒。
日月明天文，龜龍粲河圖。
精神駭耳目，黼藻賁泥塗。
發揮箧中藏，更得神宗初。
光華混新舊，筆墨肖錙銖。
幸生堯禹間，而見典與謨。
上爲四方賀，善繼古所無。
下竊私室榮，搢紳誰與俱。
漢史探會稽，周臣覽崑墟。
蕭條千萬里，筋力固已劬。
而我獨何人，荷寵安厥居。
受學庶無負，傳家既多餘。
願從二三子，講誦無時虚。
憶和
作者：劉敞
朝代：宋

楚澤茫茫白芷生，春風紅樹語流鶯。
高樓不見千巖路，落日空含萬里情。
憶松
作者：劉敞
朝代：宋

松陰何婆娑，松蓋何偃蹇。
松香不堪折，松色無可選。
旦暮青松間，吟懷未嘗遠。
嚴霜百木死，高秀初欲展。
泠泠海風飄，輝輝甘露泫。
去矣混塵滓，懷哉邈林巘。
諒無刀斧憂，千載行可踐。
輦轂念山海，誰期共攀搴。
獨有風入聲，琴中尚悠衍。
憶梅
作者：劉敞
朝代：宋

豈無棟梁材，爲君構明堂。
豈無調羹資，爲君致烹鬺。
獨使限荒鄙，委之道路旁。
歲晏吐奇秀，芬芬有餘香。
疾風見松柏，衆穢知蕙芳。
譬彼君子質，幽沈道逾彰。
安得假神術，徙根儷長楊。
遼哉計不果，我心不能忘。
憶洞庭
作者：劉敞
朝代：宋

少年慷慨輕遠行，岀入楚越多所經。
每令百川盡衣带，獨憶岳陽觀洞庭。
方輿沈潛似無地，倚蓋回還徒見星。
始疑上帝限南北，恐有漏澤連青冥。
西風八月氛霧收，曠宇千里令人醒。
苦爲外境相誘掖，欲棄塵世浮滄溟。
當時發狂頗自怪，真擬乘興攜湘靈。
至今局促不如意，坐視歲月無時停。
涼秋滿眼更多感，回首尚覺君山青。
憶關中諸弟
作者：劉敞
朝代：宋

好去北歸鴈，憑將千里書。
潼關何日到，送目故愁予。
懶詩
作者：劉敞
朝代：宋

分表難强營，俗中彌不堪。
始覺懶亦真，功名焉可貪。
婆婆玩流光，幽寂信所諳。
束带愁逢迎，燕處倦交談。
碌碌史隱間，將爲兹世慚。
懷歸
作者：劉敞
朝代：宋

圖養始干祿，執官復辭親。
外物與我違，幽懷安得仲。
低徊畏簡書，苟且謀賤貧。
碌碌已無期，規規徒自珍。
秋風卷層雲，鴻雁知所賓。
我獨無羽翰，不能絕飇塵。
懷歸
作者：劉敞
朝代：宋

往昔佩觽日，童蒙幸相求。
中間萬里别，倐忽二十秋。
人事固契闊，歳華易如流。
聞君尚黄綬，失意成白頭。
奄速不可期，升沉亦難謀。
寧知及門晚，忽辱從政優。
感舊勞心腸，相從恨淹留。
寄聲不盡意，何以紓離憂。
懷歸操二章·其一
作者：劉敞
朝代：宋

蟋蟀在堂歲云除，今我不樂鬱以紆。
豈不懷歸畏簡書。
懷歸操二章·其二
作者：劉敞
朝代：宋

蟋蟀在堂歲云逝，今我不樂濡以滯。
豈不懷歸朋友畏。
懷歸詩·其一
作者：劉敞
朝代：宋

淮水悠悠兮，去我無舟。
匪我無舟兮，此焉優游。
懷歸詩·其三
作者：劉敞
朝代：宋

淮水東注兮，惟禹之績。
古人不可及兮，吾獨淹留其何得。
懷歸詩·其二
作者：劉敞
朝代：宋

淮水洋洋兮，去我無梁。
匪淮無梁兮，此焉翺翔。
懷襄陽郭戶曹
作者：劉敞
朝代：宋

遠身適荆楚，苦掾寄書題。
他日相思甚，終年引望迷。
銷憂峴山醉，招隱鹿門樓。
勿以徒勞故，全家自此攜。
懷陳州舊居所種桐寄黄翁
作者：劉敞
朝代：宋

忽憶南軒樹，春風空復來。
陳亡韶已矣，孔老鳳悠哉。
不作溝中斷，應隨爨下灰。
舊居阡陌並，君到爲徘徊。
成冬
作者：劉敞
朝代：宋

富貴抱憂患，貧賤苦煎熬。
居此二者間，幸無終歳勞。
養生賴裘葛，卜隱開蓬蒿。
既不碌碌冗，又不巍巍高。
炎凉縱所遇，寒暑俱可逃。
竭力供子職，大歡對兒曹。
至人貴真樂，名位豈所饕。
咄嗟路傍子，生死堪悲號。
戯作青瓷香球歌
作者：劉敞
朝代：宋

藍田仙人採寒玉，藍光照人瑩如燭。
蟾肪淬刀昆吾石，信手鐫花何委曲。
濛濛夜氣清且嫮，玉縷噴香如紫霧。
天明人起朝雲飛，彷彿疑成此中去。
戯呈府公
作者：劉敞
朝代：宋

殘春亦無幾，短夜不須眠。
翠幕深燈燭，清風引管絃。
詼諧玩兹世，醉倒忘吾年。
不作方外趣，安知濠上賢。
戯和同年時在薦福寺
作者：劉敞
朝代：宋

逃暑涓涓酒，開襟細細風。
過雲催急雨，落日澹秋空。
樹影經行熟，泉聲笑語通。
少年興不淺，寧與老人同。
戯賀段生
作者：劉敞
朝代：宋

驃騎門下士，蹉跎已白頭。
知人家監誤，彈劍起吹愁。
忽逐侏儒飽，遙聞祿仕優。
還鄉問耆舊，當憶負薪謳。
戲作二首·其一
作者：劉敞
朝代：宋

仙家千載亦何長，人世空驚日月忙。
洞裏桃花莫相笑，劉郎今是老劉郎。
戲作二首·其二
作者：劉敞
朝代：宋

文章落筆有誰先，坐上詩成海外傳。
明日帝京應紙貴，開簾卻扇有新編。
戲作汎槎篇呈知府給事
作者：劉敞
朝代：宋

君不見枯槎去時八月風，海水自與天河通。
飄飄反出扶桑上，恍惚遍歷羣仙宫。
宫旁佳人瑩如玉，邂逅相聚歡不足。
詐言物外日月長，正苦歸來光景促。
回頭稍與煙霞隔，世人空辨支磯石。
伯勞燕子東西飛，惆悵中間斷消息。
戲呈叔恬府辟入幕不諧得宛丘簿
作者：劉敞
朝代：宋

聞道珠履客，今朝黄綬歸。
定知高士貴，一府莫言非。
戲成一首
作者：劉敞
朝代：宋

參差翠嶂坐中分，斷續流泉盡日聞。
何異高唐與巫峽，夢餘真復有朝雲。
戲金壺道士法墨走筆雜言寄鄰幾聖俞
作者：劉敞
朝代：宋

狂鯨蕩海海逆潮，巨鼇抃山山動搖。
疾雷勁風自相薄，潛鱗伏介俱不聊。
我無巨麴復藉糟，無思遠人心忉忉。
戲題
作者：劉敞
朝代：宋

薄宦遭百舌，不如歸去來。
提壺沽美酒，泥滑滑如苔。
戲題歐陽公廳前白鶴
作者：劉敞
朝代：宋

明公雙鶴未易知，志在赤霄萬里外。
低頭啄泥不自聊，拊翼向人幾可愛。
北風崩雲三尺雪，側睨天池頗愁絕。
不忍鳬鴈争稻梁，誤譏燕雀附炎熱。
答公厚意終一飛，萬人仰首公看之。
戴村
作者：劉敞
朝代：宋

羈旅淹歳改，江臯屬春早。
幽村屢獨往，勝事時默討。
深竹尚殘雪，陽崖已芳草。
茅茨忽連接，鄰里自相保。
人猶安道族，景是山陰道。
徘徊問耆舊，或遇棲真老。
打魚
作者：劉敞
朝代：宋

南人登魚作膢臘，清潭數里奔舟檝。
層冰始解川氣和，百尺分明見鬐鬛。
大網如雲遮要津，須臾牽網迴水濱。
地高勢蹙漸逼窄，忽復逸出黄金鱗。
釣叟篙師共驚駭，失聲奪氣俱逡巡。
素魴赤鯉不足數，棄擲千萬如埃塵。
豈知異物通變化，暫網中還有神戲。
招友上清宫
作者：劉敞
朝代：宋

脩竹高松無俗塵，全然不似近城闉。
黄冠習靜多藏客，野鳥忘機郤傍人。
高閣切雲銜落日，廣庭霏雨濕清珉。
北窗固有逍遙地，來讀離騷戴角巾。
招斁
作者：劉敞
朝代：宋

鑿井不及水，雖勞乃無功。
耕田捨終畝，歳暮安俟豐。
人當少年時，耳目明以聰。
所爲患不能，所學患不通。
患之不自勉，老去逾顓蒙。
雖復欲自力，歳時已飄蓬。
譬彼陟大水，不能曉西東。
諭爾安可忘，我嘗夢周公。
招晉卿時晉卿到丹陽
作者：劉敞
朝代：宋

識心非識面，常恨不相從。
那作經年别，曾無一日逢。
興來清剡雪，吟出暮山峰。
浄埽門前路，期君馬繫松。
招鄰幾聖俞和叔于東齋飲觀孔雀白鷴及周亞夫玉印赫連勃勃龍雀刀辟邪宫璽數物又使女奴奏伎行酒聖俞首示長篇因而報之
作者：劉敞
朝代：宋

前日俱遠别，夢中毎難期。
何言一堂上，相與同宴嬉。
幸勿卑陋巷，陋巷何獨卑。
幸勿辭樽酒，樽酒安足辭。
君看籠中禽，亦有山林思。
習習不如意，焉用文章爲。
君尋古人物，信有陵谷悲。
擾擾不自適，會爲後世嗤。
促節無窄袖，緩歌逐鳴絲。
自美亦自惡，貴賤吾不知。
縱談劇虚舟，快飲若漏巵。
人生但如此，爲樂自一時。
誰言冬夜長，俛仰星漢移。
念無千金壽，愧子勤稱詩。
招隱
作者：劉敞
朝代：宋

鱣鱘不容池，鴻鵠常畏網。
全真貴遠到，先覺每獨往。
綺皓遺泰憂，季鷹樂吴壤。
知幾効來世，前識妙難賞。
勿謂鳥獸羣，高山適予仰。
持禮北庭回示希元并寄之翰彦猷當世
作者：劉敞
朝代：宋

肅承朝命謁穹廬，郤卧空牀涕滿裾。
不敢復論天下事，更能重讀篋中書。
男兒戰死自無恨，國勢倒懸誰爲攄。
我本不來人強我，百年空使愧相如。
挽仁宗皇帝歌四首·其一
作者：劉敞
朝代：宋

漢恩隆四世，商歷盛三宗。
與子孫能繼，寧民戶可封。
雲歸疑厭代，鼎就莫攀龍。
廟樂兼韶武，應傳盛德容。
挽仁宗皇帝歌四首·其三
作者：劉敞
朝代：宋

不陣威逾遠，無爲俗自柔。
詩書通月窟，簫勺靖炎陬。
畢陌宫車晚，蒼梧草露秋。
定知千歲後，民尚是軒丘。
挽仁宗皇帝歌四首·其二
作者：劉敞
朝代：宋

措刑文武後，四十有餘年。
幾與華胥比，寧知帝力然。
占齡無協夢，棄躧趣登山。
後世稱稽古，應參堯舜篇。
挽仁宗皇帝歌四首·其四
作者：劉敞
朝代：宋

謳歌歸命啟，遏密罄宗堯。
陵寝略依漢，衣冠深葬橋。
空看同軌至，非復總章朝。
西望新宫柏，悲風亦後凋。
挽宋道中詞
作者：劉敞
朝代：宋

交游日零落，之子復云亡。
常恨神鋒雋，端成中道傷。
文章不用世，詞賜僅爲郎。
名士如君輩，風流豈易忘。
挽葉翰林
作者：劉敞
朝代：宋

翰林氣英發，博學起徒步。
初射東堂策，巳稱濟時具。
出入三千歲，差池千一遇。
青雲得自致，白眼與俗迕。
勁節凌秋旻，玄文匿深霧。
尺璧可令毁，堅石難使鑄。
董生膠西相，賈子長沙傅。
終疑希世才，良用制作誤。
銜悲去修門，觖望動行路。
落落長松姿，歲晏悴霜露。
平生慕高名，邂逅隔清晤。
心許千金劍，無由挂君墓。
捷詩
作者：劉敞
朝代：宋

捷報蒼龍闕，書從白豹城。
關河開地利，雷雨肅天兵。
氣攝千山動，威加萬里平。
獻俘多寶玉，効首悉長鯨。
社稷靈何遠，巖廊策自精。
餘妖暫煦沫，壯士待龔行。
天馬來西域，貂裘實上京。
遙知舞干羽，冠劍賀公卿。
探花郎送花坐中與鄰幾戲作七首·其一
作者：劉敞
朝代：宋

兩郎探花如顧山，紅紫黄白俱可憐。
春風過此即埽地，爾復碌碌慰眼前。
探花郎送花坐中與鄰幾戲作七首·其七
作者：劉敞
朝代：宋

牡丹開盡羣芳少，紅藥丹萱亦可憐。
眼看春事已如此，有酒不飲詎爲賢。
探花郎送花坐中與鄰幾戲作七首·其三
作者：劉敞
朝代：宋

春服始成天氣新，沂水風起如魚鱗。
由來舞詠吾與點，童子與公凡幾人。
探花郎送花坐中與鄰幾戲作七首·其二
作者：劉敞
朝代：宋

兩郎放蕩不自羈，春物寂寥寧得知。
能讀離騷飲美酒，頭白江翁殊復奇。
探花郎送花坐中與鄰幾戲作七首·其五
作者：劉敞
朝代：宋

溱洧芍藥堂背萱，濃紅柔綠相映繁。
鄭衛之風久寂寞，坐無詩翁誰使言。
探花郎送花坐中與鄰幾戲作七首·其六
作者：劉敞
朝代：宋

酴醾薔薇香最奇，古人不聞今始知。
世間此輩復何限，零落深林方足悲。
探花郎送花坐中與鄰幾戲作七首·其四
作者：劉敞
朝代：宋

眼昏頭白老馮唐，三十餘年離舉場。
春色年年在瓊苑，曾經十牓探花郎。
揚州聞歌二首·其一
作者：劉敞
朝代：宋

淮南舊有于遮舞，隋俗今傳水調聲。
白雪陽春長寡和，著書愁絕郢中生。
揚州聞歌二首·其二
作者：劉敞
朝代：宋

半夜暖風吹朔雪，東城南陌曉來春。
郊光野氣望不極，柳意梅香愁向人。
摘櫻桃
作者：劉敞
朝代：宋

此花前日時，素雪搖東風。
已驚變濃綠，忽更垂繁紅。
俛仰物三換，歳華終無窮。
因笑樹下人，未悟成老翁。
磊落火齊珠，參差珊瑚叢。
贈遠限道路，成蹊縱兒童。
摸斗嶺
作者：劉敞
朝代：宋

盤峰回棧幾千層，徑欲凌雲攬玉繩。
浪得虚名夸鄙俗，古來天險絕階升。
擬御試求遺書於天下
作者：劉敞
朝代：宋

中秘收圖籍，清衷訪古初。
周爰馳使傳，悉上得遺書。
事有先秦舊，文多變隸餘。
千巖窮禹穴，四徹按崑⿱山虛。
高閣題天祿，羣英議石渠。
定知奎壁彩，從此麗雲居。
擬阮步兵一夕復一晨
作者：劉敞
朝代：宋

一昏復一晨，一晨復一夕。
擾擾若有爲，悠悠定何役。
譬如風中葉，不自知所適。
譬如池中魚，强自營所得。
朝乘日車出，暮與羈鳥息。
昔我髪純漆，今我髪半白。
誰能邀神靈，傳我雲表翼。
我與從之遊，覽觀元化極。
攝領審官六日還印長文戲作五言
作者：劉敞
朝代：宋

山野不事事，未嘗中繩墨。
得官筆硯間，懶與慢成癖。
前日承君乏，始親薄領役。
捶鈎校毫芒，簡髪差寸尺。
自知非其任，良有不可力。
君誠神仙人，那得頭不白。
繇兹謝睎跂，依隱就閒寂。
放鸇
作者：劉敞
朝代：宋

上天賦爾才，若不受羈紲。
失身偶見獲，羞與家禽列。
秋風半夜起，鴻鵠兩飄瞥。
物生各自適，聽爾歸寥泬。
白雲入雙眸，尺地肯自屑。
慎勿逐鷃爵，□□不足絕。
不過倉廪中，朋黨爲偷竊。
鴂鶗最堪憎，擅使芳草歇。
勉力霜霰期，方爲鳥中傑。
效陶潛體
作者：劉敞
朝代：宋

出門逢一士，抱書向南山。
問其何爲爾，欲語輒復歎。
少小貴詩書，志業覬孔顔。
爾來三十載，鬢髪倐已斑。
唐虞不可待，世譽亦恥干。
寧赴巖谷老，行行未遽還。
其言乃可感，使我再凄然。
人生歸有命，窮達何足言。
勸爾飲此酒，唐虞在其間。
敔來速嘗新酒
作者：劉敞
朝代：宋

徒咢無與同，徒歌無與和。
徒行莫之友，徒語無所破。
慷慨一無徒，始覺從君過。
欣聞酒新釀，堂有佳客座。
歡從尊罍罄，醉聽冠巾墮。
庶可效名士，因君讀楚些。
斁除蘇州掾
作者：劉敞
朝代：宋

三年不相見，萬里比何如。
聞道詞曹掾，新承選部書。
弓裘傳習在，簪笏抗塵初。
努力人間世，毋爲薄詔除。
新作小橋
作者：劉敞
朝代：宋

幽池舊徒涉，春漲得新橋。
自恨濟川小，欣忘渡水遙。
中流横螮蝀，别徑會漁樵。
更愛憑欄處，東風柳萬條。
新作涼軒會張拱辰至
作者：劉敞
朝代：宋

張翁垂白鬚，扶病過我廬。
向無俗客至，適慰幽人居。
酌此瓢中泉，振兹架上書。
雖無德與汝，會有歌起予。
欲識消長情，願君講盈虚。
新作石林亭
作者：劉敞
朝代：宋

朝廷入忘返，山林往不還。
念無高世姿，聊處可否間。
築基倣崔巍，鞭石輕險艱。
羣玉相磊落，萬峰正孱顔。
種樹亦蒼蒼，激流復潺潺。
湡浯歘在眼，崐閬若可攀。
自我嬰世網，邇来鬚毛斑。
丘壑成弱喪，簿書常自環。
及爾滅聞見，曠如遠塵寰。
豈敢同避世，庶幾善閉關。
子牟困懷魏，謝傅悲徂山。
兹焉可遺老，詎厭終歲閒。
新居陳州城下讀書作
作者：劉敞
朝代：宋

誅茅負郭楚人居，泌水衡門自有餘。
數困米鹽希辟穀，素輕農圃重捐書。
絕糧尼父期先進，畫卦羲皇序古初。
千世風流尚在眼，百年貧病不欺予。
新年
作者：劉敞
朝代：宋

流光無停期，二十忽復五。
古昔如我人，功烈難遽數。
上天終無私，日月不少駐。
三皇與五帝，回首焉得顧。
新年獨何爲，擾擾趁俗務。
壯羞兒女態，浩歎覺已屢。
巍巍九重闕，象魏懸法度。
木鐸非仲尼，布衣欲何預。
滄溟百萬里，乘桴意決去。
顧世聊徘徊，非爲取材誤。
東風發幽滯，花彩映草樹。
爛醉苟自娱，終焉背時譽。
新年
作者：劉敞
朝代：宋

雪消冰解漏青春，醉眼驚看物物新。
已識年華似飛鳥，直將身世委天均。
新晴二首·其一
作者：劉敞
朝代：宋

雨餘春更好，日出望還新。
暄鳥啼驚客，林花笑向人。
年華如過鴈，世事劇飛塵。
置酒陶嘉月，滔滔醉任真。
新晴二首·其二
作者：劉敞
朝代：宋

薄雲開早景，宿潤减飛塵。
好在松筠色，依然鳥雀馴。
避人深卻埽，炙背暖生春。
未得獻天子，潛書報近鄰。
新月
作者：劉敞
朝代：宋

花外驚新月，春殘復滿弓。
餘香輕墜露，疏影細寒風。
火禁通方俗，年華思老翁。
清光堪半夜，稍醉玉壼空。
新梅寄春卿給事
作者：劉敞
朝代：宋

徂歲嗟無奈，新花笑自如。
雪魂消去未，春色復歸初。
欲折意空遠，少留香有餘。
一枝寄驛使，浪語故愁予。
新灘行
作者：劉敞
朝代：宋

憶昔秭歸之山崩，震驚千里如雷霆。
江水逆流洞庭竭，至今蓄怒猶騰凌。
洄淵沈沈色如墨，彷彿半露峰巒形。
懸波一瀉三百仞，魚鼈蛟龍俱不寧。
天公高居漏天隔，無故設險憂羣生。
時無伯禹真已矣，坐念疏鑿何由能。
新燕
作者：劉敞
朝代：宋

無奈春還老，秪看燕復來。
凌風舞輕健，盡日語徘徊。
久客宜相識，重簾爲爾開。
畏人俱混俗，出處免沈猜。
新秋
作者：劉敞
朝代：宋

七月荆人亦具裘，朔風颯颯動昭丘。
巫峽出雲杳無定，洞庭飛月絕堪愁。
長歌濯足滄浪水，回首開襟西北樓。
宇宙歊蒸暫瀟灑，小山青桂與淹留。
新種雜花樹
作者：劉敞
朝代：宋

天地大逆旅，浮生遠行客。
大無萬里異，遠不百年役。
乘流惟其遇，得性從所適。
何必思舊鄉，而復名一宅。
此邦非吾土，此廬非我迹。
彼我苟巳齊，賓主不足擇。
終樹宿所好，及閒易爲力。
芳草十餘品，往往手自植。
春風二月交，重疊庭下碧。
欣欣生意好，一一見顔色。
對之默終日，澹若無情極。
四時背人馳，壮士每歎息。
憂來忽無方，外物不可釋。
中和一相伐，頭髪先爲白。
萱乎爾能忘，於我獨有德。
新種雜花樹
作者：劉敞
朝代：宋

江邊臘破東風起，舍側栽花遶四鄰。
要似桃源堪避世，會令桂樹默留人。
即看紅葉娟娟秀，豫想喧蜂處處新。
庾宅荒涼宋亭古，應須大占郢中春。
新置盆池種蓮荷菖蒲養小魚數十頭終日玩之甚可愛偶作五言詩
作者：劉敞
朝代：宋

采芳未盈手，積潤不滿尋。
游魚亦何樂，幽客同此心。
安排在所寓，相與忘浮沉。
濟理趣自足，孰知慕高深。
鵬翻蕩滄海，龍起焚山林。
體妨反多累，豈若終蹄涔。
新蟬
作者：劉敞
朝代：宋

五月微陰始，鳴蟬高樹幽。
倚風偏送曉，迎露欲先秋。
孤管清兼濁，幺絃斷復留。
年華自當爾，羈客浪多愁。
新鴈二首·其一
作者：劉敞
朝代：宋

逢時志萬里，非爲稻粱謀。
眇眇江漢阻，蕭蕭霜露秋。
知機自有素，側翅莫多愁。
風起浮雲暮，空看片影流。
新鴈二首·其二
作者：劉敞
朝代：宋

萬里南飛鴈，今年復此逢。
自難隨燕雀，非不病秋冬。
風急聲高下，雲深影疊重。
江湖雖異土，泛泛爾能容。
旅居雨中
作者：劉敞
朝代：宋

塵垢厭淟涊，風雨爲驅除。
稍稍煩襟盡，蕭蕭秋氣初。
堪憂忘陋巷，匡坐讀羣書。
半夜梁山操，悲歌問起予。
日晚夜步過孫監丞
作者：劉敞
朝代：宋

幽居巷南北，雞犬略相聞。
乘興偶有適，杖藜聊復勤。
高城秋草落，密樹夕光曛。
微爾開三徑，悠悠麋鹿羣。
日醉
作者：劉敞
朝代：宋

犀首從横時，無事猶飲酒。
我生太平際，日醉亦何有。
太平多賢才，臺閣固其藪。
濟世圖功名，汲汲常恐後。
我寧樂自放，甘與物俱朽。
顧惟人間迹，澶漫獨已久。
智謀乏施設，筋力倦奔走。
幸爲朝廷知，而免職事守。
人當自量度，快意安所受。
何能强繩檢，希世視自負。
晶熒流霞波，泔淡白玉斗。
歡來無虚席，嘲笑命賓友。
殘冬雖餘幾，自足數開口。
浩歌迎春風，安用獨醒叟。
旦日城東渡汝水與鄰幾飲别歸作五言寄之
作者：劉敞
朝代：宋

繁霜墮衆木，朝光破初寒。
游子侵旦發，隱忍行旅艱。
走馬東郊門，别愁莽無端。
川長不可厲，泛舟觸波瀾。
相及墟落遠，解驂請盤桓。
班荆道路側，酌酒還據鞍。
殊鄉閲人多，浮俗見子難。
結交形骸外，生計出處間。
江湖天一涯，冰雪歳欲闌。
昔賢往不反，子陵與伯鸞。
東游信不惡，相望終永歎。
早春野泊壽寧觀
作者：劉敞
朝代：宋

小徑連村行幾曲，垂楊未綠草成蹊。
門前野水還如带，恐是仙源使客迷。
早發襄城之龍山呈曼叔
作者：劉敞
朝代：宋

鳥啼齋前樹，促駕吾當西。
朝從良友别，夕赴幽人期。
方以會合喜，敢曰道路疲。
予戇昧時利，百事棄不爲。
惟有好賢心，未愧緇衣詩。
早至凉榭觀芙蕖
作者：劉敞
朝代：宋

林深池亦淺，日出光晚及。
粲粲花尚含，漙漙露猶浥。
良魚潛復躍，幽鳥翔又集。
物情怳如慕，心賞浩難戢。
誰能贈遠人，采采空佇立。
早行
作者：劉敞
朝代：宋

虚舟却煩暑，初旦更清和。
塵襟暫軒豁，幽興亦滋多。
黄鳥囀深樹，良魚躍層波。
岸花間紅紫，村叟雜笑歌。
稍忘溯洄力，未悟歲時過。
側肩市朝客，偃蹇奈予何。
早行
作者：劉敞
朝代：宋

雨息風亦止，落月猶在天。
舟人相呼起，稍出蘆葦間。
暗中各紛拏，四聽聲正讙。
開戶視所從，大江自漫漫。
衆星若連珠，纍纍浮深淵。
津涯杳難知，勢與天地寛。
俯見舟楫微，萬牛一毛然。
虎豹嘷岸傍，蛟龍浮其涎。
兢兢抱危懼，忽忽忘食眠。
人生誠多憂，况乃行路難。
春日作
作者：劉敞
朝代：宋

天王城西金明池，三月欲盡花菲菲。
遊人白馬黄金羈，騑驂結駟來金堤。
禁城恩波無遠邇，清光面面均流水。
春日小園憶張六
作者：劉敞
朝代：宋

不見張公子，春遊分寂寥。
獨行愁楚澤，何處榜吳橈。
芳樹皆宜笑，垂楊總細腰。
一樽成强醉，四望欲魂銷。
春日樓上二首·其一
作者：劉敞
朝代：宋

春流抱城郭，暖色媚樓臺。
麥秀聞雉雊，鸛鳴知雨來。
浮煙著垂柳，晴雪落新梅。
此地春愁闊，無人共一杯。
春日樓上二首·其二
作者：劉敞
朝代：宋

躍魚依暖景，歸鴈逐輕風。
隔水麥苗綠，入簷花蕚紅。
郊原共欎欎，雲日故融融。
醉眼傷千里，非關江上風。
春旱天多風贈深甫
作者：劉敞
朝代：宋

春旱天多風，十步不見人。
自非勢利役，誰肯輕出門。
我亦閉戶居，寂寞臥晏温。
歎息中庭花，散隨扶搖翻。
百芳半摧折，白日或翳昏。
安得超塵埃，高乘雲雷奔。
壯心更激烈，中熱生肺肝。
愧君憂陋巷，眷眷迂輕軒。
高論清我懷，忽然失冥煩。
春晚
作者：劉敞
朝代：宋

芳菲不少住，白日定空長。
庭樹暗新綠，春衣生晚凉。
悠悠向時節，細細到壼觴。
誰使風前絮，來參醉後狂。
春晚小園
作者：劉敞
朝代：宋

歳華一何速，春物俱已老。
綠柳低映墻，臯蘭生滿道。
郊居止幽曠，野色慰懷抱。
入鳥不亂羣，閉門但郤埽。
平生佯狂性，更覺高臥好。
不及古之人，吾誰玩芳草。
春晴小園偶步
作者：劉敞
朝代：宋

弱弱纖纖柳，朱朱白白花。
春風最無賴，客鬢亦空華。
草色明深徑，泉聲落淺沙。
江楓千里思，醉眼向天涯。
春暮到小園
作者：劉敞
朝代：宋

春餘百芳歇，喬木有輕陰。
客子成春服，商絃應鳴琴。
獨行迕世俗，長往期山林。
庭竹風正駛，池波雨已深。
臨流窺躍魚，倚杖聆遷禽。
順時寄俯仰，適興契飛沈。
試謝及門客，未慚招隱吟。
春暮聞鶯
作者：劉敞
朝代：宋

醉裏春空盡，江邊客未歸。
可憐鳴晛晥，似欲訴芳菲。
珍樹移時語，殘花入眼稀。
離居亦幽獨，求友莫相違。
春草
作者：劉敞
朝代：宋

春草綿綿不可名，水邊原上亂抽榮。
似嫌車馬繁華處，才入城門不見生。
春陰
作者：劉敞
朝代：宋

朝日送風光，宿雲濃不卷。
微陰助惆悵，旅思增婉婉。
新花秀且含，芳草綠更遠。
樂賞及融怡，春暉未應晚。
春陰
作者：劉敞
朝代：宋

楚山春陰誰復數，朝朝出雲暮暮雨。
高唐恍惚信有神，晦明代謝今猶古。
蜀江渺渺水東流，苦霧淒雨翻似秋。
日月高懸不可遇，眼看卑濕令人愁。
春陰
作者：劉敞
朝代：宋

江上浮雲聚，城中暮景兼。
東風酒味溢，小雨客愁添。
寒色端侵牖，斜陽不滿簾。
滯留成楚老，卑濕意無嫌。
昨日風贈王舒
作者：劉敞
朝代：宋

昨日風，今日雨，門前泥坑昨夜土。
秋懷悽愴誰最多，江南秀才洛下旅。
十年麻衣走南北，饑寒不比倉中鼠。
悠悠暖日庇重雲，舉頭看天不得語。
時會堂二首·其一
作者：劉敞
朝代：宋

雪霽蒼山未有塵，陽崖氣色已含春。
不關南國年芳早，自有東藩欲貢新。
時會堂二首·其二
作者：劉敞
朝代：宋

江湧岷山萬里來，地蟠崑嶺百尋開。
故移蒙頂延年味，共獻無窮甘露杯。
晏公挽詞三首·其一
作者：劉敞
朝代：宋

望苑牧英雋，巖廊奉德音。
功如四支重，化以二南深。
安仰嗟維石，能傳賴碎金。
浮雲送哀挽，慘澹更爲霖。
晏公挽詞三首·其三
作者：劉敞
朝代：宋

衮韍三司舊，笳簫一品榮。
獨傷去國意，仍以撫封行。
落日白駒影，空林黄鳥聲。
公歸那不復，悽愴國人情。
晏公挽詞三首·其二
作者：劉敞
朝代：宋

簡易能容士，精誠樂與賢。
如何五湖上，非復赤松年。
几几空遺舄，悠悠不問天。
獨應春輟相，令望故依然。
晚凉
作者：劉敞
朝代：宋

落日蔽崑崙，微風起閶闔。
蟲聲語悽惻，樹影翻離合。
蚤露結明珠，圓蟾瑩塵匣。
浩歌始自放，喟此區中狹。
晚景
作者：劉敞
朝代：宋

結廬玩蓬藿，反畏人足聞。
杖藜有時去，入獸不亂羣。
疏雨洗徂暑，夕陽澹微曛。
俛仰多物態，逍遙遣塵紛。
興適將何述，寄心孤飛雲。
晚晴小園
作者：劉敞
朝代：宋

野客幽居何處尋，小園荒徑似山林。
雨足蝦蟆何自喜，秋來蟋蟀競悲吟。
丹青果實同時熟，紅白荷花相映深。
可怨幽蘭老堂下，無端柔蔓上城陰。
微茫返照樓頭出，蕭索孤煙天際沉。
楚澤偏傷千里目，西風自覺倦登臨。
晚步
作者：劉敞
朝代：宋

城頭雪色連雲色，池面冰光亂日光。
泥滑應須勞杖履，幽期恐後野梅芳。
晚步城上寄貢甫
作者：劉敞
朝代：宋

雨過行尋舊履綦，江南山色遠相隨。
池塘芳草新無限，還引新詩入夢思。
晚泊對月
作者：劉敞
朝代：宋

川光晚都白，岸色遠全青。
明月隨孤劍，浮槎送客星。
南飛鵲擾擾，北嚮雁冥冥。
誰謂悲歌短，能吟酒易醒。
晚涼
作者：劉敞
朝代：宋

楚山何處雨，天氣晚來涼。
返照原野靜，清風松桂香。
高樓半雲霧，遠水入滄浪。
幽意驚飛動，真憑酒散狂。
晚過深甫
作者：劉敞
朝代：宋

忽忽衡門下，幾希田舍翁。
有時寄一笑，目送南飛鴻。
今旦天正佳，草樹搖春容。
忽驚枝上花，飄落隨西風。
偶然幽興展，思樂古人同。
塵埃比殊深，杖屢亦可通。
誰謂車馬多，澹如初不逢。
晚過西湖
作者：劉敞
朝代：宋

日暮無與適，緩带此逍遙。
湖光悅我心，步上西城橋。
遠烟被林莽，樓閣隱岧嶤。
歸鳥先後飛，夕風正飄飄。
悵然念遠渚，興盡復行謡。
晝寝
作者：劉敞
朝代：宋

屋邊高樹綠雲陰，堂下清池碧玉深。
卧想溪山迷遠近，夢爲魚鳥或飛沉。
治逢平日如無事，老覺衰容稍見侵。
聊取南華寄齊物，不爲東武極悲吟。
晝寢三首·其一
作者：劉敞
朝代：宋

日出百事集，人生亦多憂。
曲肱試少息，乃得逍遙游。
圉圉爲潛魚，因之乘波流。
翻翻爲飛鳥，爰以凌空遊。
在己孰是非，于物任沈浮。
觀化悟獨樂，真僞竟悠悠。
晝寢三首·其三
作者：劉敞
朝代：宋

久思謝時俗，奔走難自諧。
逍遙衡門下，雖陋得我懷。
汲彼井底泉，掃兹風中埃。
歊蒸爲之去，襟抱蕭然開。
養心貴能適，造適不及排。
胡爲車馬客，一往忘歸來。
晝寢三首·其二
作者：劉敞
朝代：宋

成敗勞耳目，是非喪神慮。
我生天地間，安得棄之去。
始疑昏逾明，漸覺夢勝寤。
但可寐無聰，安知歳云暮。
神交既倜儻，魄定奚憂懼。
此以遣朝昏，因之保吾素。
晝寢上府公
作者：劉敞
朝代：宋

長日無所爲，高卧聊自如。
清風拂庭樹，蕭蕭窗戶虚。
曠逸追羲皇，粹和反華胥。
暢然物外遊，謂若天下無。
方今少陽交，田野東作初。
壯者固不暇，老者日競趨。
胡爲乃自便，徐徐以于于。
從吏代力耕，飽食良自娛。
事賢庇敏政，宿官特多餘。
念兹寄幽閒，未覺勞簿書。
但恨不可雕，正當砭其愚。
晦日
作者：劉敞
朝代：宋

是月佳遊勝，兹辰舊俗同。
會須陶一醉，相與送諸窮。
江柳参差綠，林花點染紅。
春期猶大半，作意競東風。
晦日自薦福院泛舟上女郎臺
作者：劉敞
朝代：宋

晦日疑春晚，佳辰强客游。
放船無用楫，置酒不驚鷗。
牽率忘多病，登臨亂百憂。
繁陰欺白日，容易暮雲浮。
晨至西陽池示同行
作者：劉敞
朝代：宋

風定水逾静，雨收天倍高。
分明寫冰鑑，深淺露秋毫。
車馬情頗厭，山林心正勞。
觀魚近至樂，相與更臨濠。
晴日後園
作者：劉敞
朝代：宋

羣鳥飛朝日，鳴鶴響晴空。
宿雪乍消釋，滯陰反冲融。
幽居亦可愛，老圃願與同。
負暄空林下，遊目故城東。
世事見流水，歲華指飛蓬。
酣歌用自適，貧賤何必終。
暖景偶作
作者：劉敞
朝代：宋

垂楊欲吐花，芳草遍抽芽。
低風動簾幕，細雨濕堤沙。
暖景蕩愁思，一城千萬家。
暮冬寄鹽城弟二首·其一
作者：劉敞
朝代：宋

流水應無極，東流向海城。
殷勤囑雙鯉，爲寄别離情。
暮冬寄鹽城弟二首·其二
作者：劉敞
朝代：宋

海上春常早，相思正一涯。
北風吹雪盡，遙想折梅花。
暮角
作者：劉敞
朝代：宋

落日孤城閉，高風暮角愁。
邊聲亂歸馬，物色向新秋。
尚有單于怨，仍傳出塞憂。
時平翻感激，不語看層樓。
暴雨
作者：劉敞
朝代：宋

山晚雲霧合，江秋風雨多。
憑夷何事舞，楚水忽翻波。
黯黯夕陽盡，翩翩暮鳥過。
輕舟送兩槳，聞唱石城歌。
曉晴
作者：劉敞
朝代：宋

朝光出屋角，鳥雀聲正喧。
天寒未能起，緼袍有餘温。
智士困朝市，勇士敝中原。
自古貴高卧，豈嫌長閉門。
曉至池上
作者：劉敞
朝代：宋

宿雨墜高葉，薄雲麗朝陽。
園林澹澹秋，庭戶蕭蕭凉。
水淺魚怫鬱，荷深鷺低昂。
幽懷欣自得，佳賞契所望。
忽恐羣動作，深林沸蜩螗。
曉起
作者：劉敞
朝代：宋

棲烏未動清漏殘，寥寥空堂生早寒。
相重樹色如潑墨，欲落月采成渥丹。
市聲嘈嘈入人耳，自笑带星還若此。
曬書
作者：劉敞
朝代：宋

藏書不滿萬，幽蠧亦時除。
上有朝廷副，多從秦漢餘。
山川迷禹穴，雲海隔崐墟。
持此遺清白，歸爲林下居。
曲水臺竹間默坐
作者：劉敞
朝代：宋

杖履不能遠，逍遙池上林。
微風起衆響，炎日隔繁陰。
斐亹激流泉，間關語鳴禽。
放懷在離人，寄賞欣會心。
既謝朝市喧，亦忘山谷深。
雖知非吾室，猶以開煩襟。
曲陽亭送别
作者：劉敞
朝代：宋

海濱寂寥地，送别何須頻。
數上曲陽亭，自然愁旅人。
晴日排寒色，清光湛奫淪。
微風海上來，滿目飛魚鱗。
孤雲去無所，野鳥鳴相馴。
信美非吾土，送目倦南津。
書候潮亭
作者：劉敞
朝代：宋

滄江浸長空，天使限南北。
繁陰屬暮歲，波浪無時息。
烈風何轟豗，深木騰霹靂。
遠吹湖中白，來蔽江南碧。
巉巖千峰玉，變化不可測。
恐是時向晚，鬼神任胸臆。
燭龍銜長耀，來集崑嶺側。
又疑吳王兵，如荼壓上國。
勇氣吞中原，晶光洞江北。
久望生悸慄，嗟我問津客。
横流豈難制，路險未可得。
吾道固當然，滔滔欲誰易。
書堂
作者：劉敞
朝代：宋

客身困旅人，未如負舍蝸。
滚滚荆吳間，所居不常家。
宴安非吾事，但恐髪早華。
且復一日葺，隨時具生涯。
白盛爛四壁，塋凈磨疵瑕。
虚明豁心府，永使思無邪。
愁來莫與語，起就書龍蛇。
亦足寫方寸，放歌快咨嗟。
苦嫌中庭窄，所生野草花。
故須種松竹，反憶日月遐。
歳寒與誰共，惆悵終無他。
曹秀之待制罷福建還朝劉君玉待制自長沙移鄧俱會郡下作七言敘别
作者：劉敞
朝代：宋

華閣昭回雲漢間，侍臣高選奉清閒。
曹劉共許同時貴，楚粤初看報政還。
邂逅相逢驚遠别，從君一笑發愁顔。
莫教鐃鼓催行色，更益春風雨鬢斑。
月下
作者：劉敞
朝代：宋

蟾蜍滴露侵石垣，松檜吟風如澗泉。
夕夢未窮山路遠，自疑乘月弄潺湲。
月夜
作者：劉敞
朝代：宋

清風卷雲天雨霜，衆星滅沒月騰光。
紛紜六幕含蒼蒼，瑩如冰壺察毫芒。
太虚真人河漢旁，攀援桂枝曳霓裳。
紫貝爲闕白玉堂，珠筵瑤席羅羽觴。
倚風微吟聲抑揚，揖我起游謂我臧。
左驂蛟螭左鳯凰，倏忽萬里天路長。
塵埃下土殊茫茫，樂如何其樂未央。
月夜二首·其一
作者：劉敞
朝代：宋

月出浮雲盡，風生中夜清。
星辰競搖動，河漢湛虚明。
老樹稀疏影，驚禽斷續聲。
秋懷先已亂，蟋蟀更宵征。
月夜二首·其二
作者：劉敞
朝代：宋

涼月含秋色，江天復雨晴。
風雪異明滅，河漢亦凄清。
驚鵲時翻樹，悲笳遠過城。
不眠看列宿，磊落背人傾。
月夜期江梅兩君不至聞在李二審言家飲
作者：劉敞
朝代：宋

日入更灑埽，翛然庭檻空。
酒杯落明月，白羽來清風。
佳興自不淺，幽人無與同。
徘徊卧林下，重露霑蘭叢。
月夜獨酌
作者：劉敞
朝代：宋

涼月破雲涵碧霄，暫憐庭宇斷塵囂。
露翻高樹光明滅，風度疏篁影動搖。
驚鵲似投人處息，暗蟲如恨歳華凋。
短歌薄酒清輝裏，百感先秋不自聊。
月夜獨飲
作者：劉敞
朝代：宋

霜落月更白，雲開天正青。
捲簾邀玉兔，引酒勸天星。
起舞憑相屬，高歌願共聽。
春宵誰謂短，罍罄適添缾。
月夜聞唱歌
作者：劉敞
朝代：宋

滿城明月中宵白，淮南唱歌如淮北。
春風忽起高入雲，餘聲卻下盤阡陌。
南音俚曲自相知，時復一笑情熙熙。
誰道幽蘭白雪好，只見獨謡應獨悲。
有懷北歸寄張四和弟
作者：劉敞
朝代：宋

安得生羽翼，超然成遠遊。
探書下禹穴，問禮適東周。
賢聖有遺迹，江山俱早秋。
西風日夜急，無事獨淹留。
望九華山
作者：劉敞
朝代：宋

九華非人境，聞譽不相識。
南浮大江波，始見蒼翠色。
是時雨初霽，積靄尚融液。
九峰若驚龍，並躍雲外碧。
森然聳牙角，未謂真是石。
問名審其實，歡喜愜所適。
恢奇一何甚，遠想始開闢。
造化競淫巧，斧斤恣彫刻。
不然何其功，不與嵩華敵。
我行宇宙間，若此曾未覿。
中國名山川，幾何亢斯迹。
徘徊不能去，塵土愧行役。
平生樂間曠，時俗況迫阨。
誰爲隱君子，攜手宅巖隙。
望沙樓
作者：劉敞
朝代：宋

朱軒映粉堞，遙出夕陽中。
雲雨通巫峽，江山入楚宫。
登臨餘壯觀，瀟灑向雄風。
萬事隨陵谷，滔滔水向東。
望洞庭
作者：劉敞
朝代：宋

洞庭七百里，浩蕩敵溟渤。
雲夢開其胸，巴陵束喉舌。
東流匯羣川，盛漲五六月。
飄颻浮乾坤，倚蓋低兀臲。
吾行寰海間，未見此水闊。
峡流下衣带，島嶼盡毫末。
高秋卷氛翳，兩涯浴日月。
何得徑寸珠，晦明互出沒。
蒼茫蛟龍宅，溷雜魚鼈窟。
太古到於今，沈潛孰分别。
風帆引北極，波浪限百越。
國絕南顧憂，獻琛各通達。
山川非一險，此實輔明哲。
俯笑三苗愚，竟爲獨夫滅。
遠遊世俗隘，偶此耳目豁。
淅瀝臨清風，滂沱濯炎熱。
蕭蕭霜林暮，藹藹芳草歇。
壮觀激我懷，當歌意復咽。
寂寥軒轅樂，萬古逸響絕。
慘淡虞帝魂，九疑莽嵽嵲。
况聞屈賈輩，各賜楚漢玦。
至德無復還，後王寝衰缺。
滔滔更南征，鬱鬱抱忉怛。
太湖雖云深，未救懷古渴。
望雪山
作者：劉敞
朝代：宋

朔風何處雪，徑度江南山。
半出青天外，猶臨庭戶間。
崔嵬海潮湧，泱漭暮雲還。
壮觀感人意，長謡如可攀。
朝乘
作者：劉敞
朝代：宋

朝乘日車出，暮戴星影還。
顛冥朝暮中，出入咫尺間。
已覺素志非，更知人理艱。
小利專欲速，大德不踰閑。
朝日偶作呈友人
作者：劉敞
朝代：宋

漸知春意入城來，向午池冰已半開。
和氣滿天真可望，憑君須上最高臺。
朝謁武信殿三首·其一
作者：劉敞
朝代：宋

旌旗千里自天來，投策黄河飲馬回。
聖主醳兵方外服，東巡日觀望蓬萊。
朝謁武信殿三首·其三
作者：劉敞
朝代：宋

天下安危寄老臣，幄中談笑静胡塵。
丹青未備雲臺像，笳管猶悲道路人。
朝謁武信殿三首·其二
作者：劉敞
朝代：宋

原廟衣冠渭北遊，侍臣世世祀春秋。
敵馬何由向南牧，萬神相與衛軒丘。
期鄰幾飲不至醉作江侯詩并解座客
作者：劉敞
朝代：宋

秋雲樂邂逅，拂我榻上塵。
江侯舊多信，今作叵信人。
我求江侯意，因得江侯真。
乘興本當出，興盡便回輪。
已諾雖可嘉，將非俗中倫。
棄言似不誠，未害方外羣。
江侯不爲名，名者實之賓。
江侯不爲貌，貌疏意自親。
作詩解江侯，饑渴夜復晨。
木香花
作者：劉敞
朝代：宋

粉刺叢叢鬥野芳，春風搖曳不成行。
只因愛學宮粧樣，分得梅花一半香。
木鴈堂
作者：劉敞
朝代：宋

聽訟吾猶人，安得終曰間。
從吏已可知，拂衣未能還。
逍遙及餘暇，苟且寛心顔。
灑掃延清颷，空凉闢重關。
古人有所處，才與不才間。
持此以自娛，將非真隱然。
朱橋
作者：劉敞
朝代：宋

朱橋柳映潭，忽見似江南。
風物依然是，登臨昔所諳。
犬聲寒隔水，山氣晚成嵐。
留恨無人境，幽奇不盡探。
朱雲
作者：劉敞
朝代：宋

志士不忘棄溝壑，勇士不忘喪其元。
伏雞搏狸狗襲虎，感激只在精神存。
漢朝陵替外戚盛，五岳振蕩三辰昏。
臣强主弱上不悟，庭中唯唯誰能言。
朱生節義邁金石，面劾不避師傅尊。
願求上方斬馬劍，誅一厲百清其源。
天威震怒不我受，利刃接頸雷霆奔。
當前折檻色不變，命在頃刻誰扳援。
昔時仲尼魯司寇，七日行戮端乾坤。
嗟我此生心不就，冥冥后土埋其冤。
漢家社稷變王氏，張禹虚蒙師保恩。
卓然先見在物表，佞臣敗國誰復論。
我願乘雲款天閽，巫陽掌夢招其魂。
立朝蹇蹇辨邪正，無復奸諛開倖門。
李太傅挽詞三首·其一
作者：劉敞
朝代：宋

數聞伏閣議，屢上薦賢書。
任重道空遠，名榮身反疏。
異鄉悲鵩鳥，清詔隔公車。
招隱真虚語，江湖萬里餘。
李太傅挽詞三首·其三
作者：劉敞
朝代：宋

識理未曾誤，疾邪惟過深。
豈忘事反覆，不忍俗浮沈。
去國尚回顧，埋名方自今。
異時山水意，惻惻弔鳴琴。
李太傅挽詞三首·其二
作者：劉敞
朝代：宋

報國念推轂，逢憂甘噬臍。
孤鳴一垂翅，舉俗競吹齋。
山鬼離居遠，靈魂失路迷。
天高不可問，愁意日淒淒。
李氏池上醉中詩
作者：劉敞
朝代：宋

春塘泉脈活龍鱗，宿雨花枝覆錦茵。
薄俗不容白眼客，醉鄉自有葛天民。
李綿州訪别
作者：劉敞
朝代：宋

天寒起常晏，日出扉未啟。
深巷聞傳呼，兒童怪旌棨。
知是漢中守，訪舊來至此。
適我平生懷，趨迎願少止。
結交許忘年，並坐每抗禮。
語罷當遠行，眷然色不喜。
君惟二千石，我徒一男子。
貧賤宜輕肥，反如不能已。
善化遲期月，壮心隘萬里。
側聞報政速，永觀凌風起。
寧復悲東山，滔滔歷年祀。
李覯以太學助教召曾鞏以進士及第歸俱會郡下素聞兩人之賢留飲涵虚閣
作者：劉敞
朝代：宋

孤鸞方北游，威鳳復南翔。
邂逅中道遇，其音何鏘鏘。
太平向百年，此固多美祥。
擾擾都人士，爭先覿輝光。
雖無醴泉流，江水清且長。
雖無朝陽桐，翠樹茂且芳。
念將萬里逝，願得少徬徨。
爲君賦卷阿，因以謝楚狂。
杏源
作者：劉敞
朝代：宋

淺水通漁艇，低花損帽簷。
東風日夜起，幽興此中添。
杜祁公挽詞二首·其一
作者：劉敞
朝代：宋

天下蒼生望，朝端百辟師。
辭榮如棄躧，得道去乘箕。
無復臨雍問，空餘罷市悲。
會書廊廟語，世世奉蕭規。
杜祁公挽詞二首·其二
作者：劉敞
朝代：宋

第五廉莫比，留侯功不居。
遺風何峻極，雅尚得冲虚。
平昔常開閣，深慚晚曳裾。
千金論一字，永慨袖中書。
杜鶻花
作者：劉敞
朝代：宋

嫩紅輕紫仙姿貴，合是山中寂寞開。
九陌風塵肯相顧，可憐空使下山來。
東山
作者：劉敞
朝代：宋

獨孤刺史提千騎，飛蓋驩游向此中。
高岸如今已成谷，還如峴首憶羊公。
東樓
作者：劉敞
朝代：宋

能懷望鄉思，慎勿上東樓。
海氣常常霧，淮聲故故愁。
東池避暑二首·其一
作者：劉敞
朝代：宋

涼風千箇竹，疏雨萬枝蓮。
自是清無寐，非關醉不眠。
東池避暑二首·其二
作者：劉敞
朝代：宋

翠石琅玕色，長楊風雨聲。
不須醉劇飲，此地有餘清。
東鄰花
作者：劉敞
朝代：宋

卜居非卜鄰，適幸鄰花發。
照曜東軒東，暄然二三月。
露香送清吹，晨艷開繁雪。
稚子戲牆根，鳴鷄出林樾。
我來奔羈旅，疑及武陵歇。
欲訪竟無從，空觀對寥寂。
爲人懵俗事，鄰里多謝絕。
獨爾可相親，芬芳未應滅。
東門行
作者：劉敞
朝代：宋

拂衣趨長道，撫劍獨歎息。
并歲不易衣，期旦曾一食。
悠悠風俗薄，顧我若異域。
積金要能笑，彈鋏輕下客。
豈辭蓬蒿居，未與塵世隔。
黄鵠非池禽，東南舉六翮。
出門尚徘徊，悲鳴念舊國。
何日復來還，爲君涕沾臆。
東館避暑
作者：劉敞
朝代：宋

虚館含微風，高梧散層陰。
逍遙敞戶牖，曠蕩披煩襟。
雲光壓孤城，火氣連千岑。
四海俱探湯，獨清亦何心。
願傾西湖水，起就三日霖。
落落抱寸誠，此志誰能任。
松子嶺
作者：劉敞
朝代：宋

鹿兒峽未盡，松子嶺相望。
走險暇掃廕，摩空愁亂行。
霜增頭皓白，塵變馬曬黄。
不作還鄉意，羈人應斷腸。
果園巷訪楊寺丞
作者：劉敞
朝代：宋

雪霽江城氣色春，果園巷口静無塵。
林間水上俱通馬，徑入誰能問主人。
柏
作者：劉敞
朝代：宋

柏生如拳柳如把，同時移根種庭下。
柏根未活柳已榮，春風飛飛意融冶。
青條眼看千尺餘，疏蔭朦朧乃驚詫。
某往歲侍大人守丹陽粗知此郡之盛復戲成小詩呈子高
作者：劉敞
朝代：宋

自古佳麗地，到今風物奇。
羣山盡迴抱，綠水止逶迤。
事體存都會，繁華盛昔時。
秋聲雄鼓角，曉色亂旌旗。
樓觀渾飛動，林巒互蔽虧。
子鵝留客飲，白紵送歌詞。
太守貴如此，郎官清可知。
虚投射堂策，深恨著鞭遲。
柳河
作者：劉敞
朝代：宋

相望不容三日行，多岐無奈百長亭。
欲知河柳春來綠，正似山松雪後青。
校獵同支使作
作者：劉敞
朝代：宋

長郊被山澤，積雪浄林臯。
殺物天時武，從禽士氣豪。
飈塵遂車騎，鷹隼亂旌旄。
壯節排蒼極，歡聲激怒濤。
興餘生鼻火，空闊散風毛。
狡穴無遺噍，窮巢或暗嘷。
中原遂除害，汗馬敢辭勞。
勸賞車行炙，均恩士籍醩。
歸塗喧鼓吹，餘勇屬鞬櫜。
快意當如此，君看歲月淊。
桃源
作者：劉敞
朝代：宋

武陵谿水清無塵，武陵桃樹花長春。
會買漁舟謝賓客，來作武陵山下人。
秦人洞府晉人谿，碧草紅桃處處迷。
流水至今堪悵望，問津從古失端倪。
山川非復壼中見，雞犬猶傳雲外啼。
頋視人間真敝屣，爲煩仙子託幽棲。
桃花三首·其一
作者：劉敞
朝代：宋

消露濃霞滿眼春，攀香弄影地無塵。
仙源一入吾將老，不學武陵溪上人。
桃花三首·其二
作者：劉敞
朝代：宋

碧海仙山拂太微，春風蟠木發瑤池。
人間日月知多少，坐見高花爛漫時。
桐花
作者：劉敞
朝代：宋

一株青玉立，千葉綠雲委。
亭亭五丈餘，高意猶未已。
仙僧年九十，清淨老不死。
自云手種時，一顆青桐子。
桐軒晚坐
作者：劉敞
朝代：宋

孤軒遶危桐，颯颯聞閙雨。
驚起視前除，飛花亂如舞。
輕香密伊席，晚景容當戶。
玉粉散游蜂，珠華濺高宇。
紛紛綠苔上，半已隨泥土。
邈彼丹穴鳥，何年翥文羽。
芳時不可驟，歲晏聊容與。
梅
作者：劉敞
朝代：宋

江東梅樹江西客，僻地相逢眼俱白。
雜花亂草鬭青春，玉樹瓊枝比顔色。
輕陰漠漠寒不返，清雨高風旦連夕。
惜無白日照芳菲，決雲之劍那能得。
忽憶曾過上林苑，五柞長楊心所識。
結根擢秀皆尋常，得地翻宜帝王側。
后皇嘉樹無遠邇，爾生自合居南國。
勉留佳實和君羮，丁寧婦女無所摘。
梅
作者：劉敞
朝代：宋

澤國春還早，山梅臘競花。
繽紛迷雪意，浩蕩逼年華。
驛使紅塵遠，江風短日斜。
芳菲恐易失，愁思亂悲笳。
梅雨
作者：劉敞
朝代：宋

無窮雲霧濕梅天，終日昏昏只欲眠。
髀肉生圓頭髪白，强尋高處望山川。
椶櫚
作者：劉敞
朝代：宋

纛影吒挲竿影直，雪中霜裏伴松筠。
可憐憔悴凌雲色，還是昂藏獨立人。
楊十一沒後重登見山樓有感
作者：劉敞
朝代：宋

平生交一臂，觀化此山川。
俯仰成陳迹，高低俱絕弦。
浮雲杳何處，衰病兀蕭然。
擾擾紅塵合，誰予慰目前。
楊子寺送彦猷閣老去年四月某别彦猷于京師到今適期年矣
作者：劉敞
朝代：宋

一年再遠别，塵世令人嗟。
況復江湖永，空驚鬢髪華。
青山浮海上，遠水即天涯。
出處俱萍泛，懸知後會賖。
楊彦文過
作者：劉敞
朝代：宋

病起時節改，遶池飛脊令。
賓交絕来往，門戶常晝扄。
朔風捭閶闔，凍雨翻滄溟。
泥塗墊后土，氣象昏圓靈。
局促久增欷，據梧目思瞑。
窅然顧環堵，嗒若忘我形。
夫子亦何事，羈旅復伶仃。
孔懷在接淅，過我不遑寧。
歲晏絕晤語，誰當慰長醒。
楊無敵廟
作者：劉敞
朝代：宋

西流不返日滔滔，隴上猶歌七尺刀。
慟哭應知賈誼意，世人生死兩鴻毛。
楊白花
作者：劉敞
朝代：宋

飛飛楊白花，随風渡江水。
江水來不極，楊花去無已。
鴉啼淺深樹，雪落千萬里。
春風傷人心，綿綿復如此。
楚風四首·其一
作者：劉敞
朝代：宋

三楚多秀士，從古謂之然。
接輿既髠首，三閭復沈淵。
大屈備時玩，白珩爲世傳。
粃糠鳳鳥歌，瓦礫離騷篇。
已矣德既隱，孔車爲回旋。
楚風四首·其三
作者：劉敞
朝代：宋

宜僚樂市肆，叔敖榮寝丘。
不惡漁釣卑，吾聞公閲休。
顛冥天地間，世與我悠悠。
豈悟多種橘，可齊千戶侯。
楚風四首·其二
作者：劉敞
朝代：宋

嚴嚴章華宫，灼灼高唐觀。
慶弔隨俯仰，離合異昏旦。
人生詎能幾，物化毎交亂。
千秋萬歲後，寂寞江與漢。
楚風四首·其四
作者：劉敞
朝代：宋

唐侯兩驌驦，夙昔困多難。
蔡國雙狐白，豈知反爲患。
世衰道爲遹，服美自取間。
敝緼可終身，鴻飛諒何簒。
榴花洞
作者：劉敞
朝代：宋

熏風四月羣芳歇，火玉燒枝拂露華。
偶坐清陰人不到，白鬚道士進流霞。
槐陰
作者：劉敞
朝代：宋

都城廣陌如綺分，綠槐左右結浮雲。
火輪東升又西没，倒影参差朝復曛。
輕車重馬誰家子，側肩相逢密如蟻。
共看擇蔭須臾間，可憐争道尋常裏。
下有溝水日夜流，年華視此俱悠悠。
樂郊陳漁臺下柏林中結茅作小亭命曰幽素本懿臣刑部之書也謝且戱之
作者：劉敞
朝代：宋

結茅更何好，列柏自成林。
素履宜獨往，幽人欣宿心。
炎輝翳羽蓋，清吹和瑤琴。
稍與事物遠，忽如丘壑深。
良無山水趣，安得契知音。
樊口
作者：劉敞
朝代：宋

回舟武昌郭，暫往樊水上。
樊水何清冷，樊山亦孤壮。
壽藤驗百歲，喬木過十丈。
絕俗殊崎嶇，攀緣幸可傍。
林端見漁舍，戶牖相背向。
雞犬鳴雲中，神仙豈殊状。
昔聞元次山，於焉寄荒浪。
鄰里俱已非，陵谷平得喪。
茅茨固微物，蕪滅不可訪。
向乏數卷書，終隨衆人葬。
清時易直道，末俗擯高尚。
陳迹成渺茫，孤吟屢惆悵。
樹下二首·其一
作者：劉敞
朝代：宋

中庭兩佳樹，密葉如翠帷。
擢幹一何高，鋪陰被前墀。
清風自翩翻，正晝無炎曦。
拱揖在我前，我常往參之。
隱几旦復暮，卷書坐忘疲。
安知非華屋，聊以庇蔭爲。
瑤室隕帝辛，璧臺喪周姬。
由來滅亡禍，不爲草野施。
偃仰更何顧，欣歡方在兹。
樹下二首·其二
作者：劉敞
朝代：宋

召公愛小棠，百歳俾勿拔。
仲尼憩大樹，一宿輒已伐。
聖賢豈殊途，人事有窮達。
出處何可常，我身固微末。
上無燕伯遇，下無宋人孽。
從容聖賢間，得此亦已竊。
樹陰偶坐
作者：劉敞
朝代：宋

朝陽送微暖，晴靄入寒空。
負暄春盎盎，探策樂融融。
松下坐忘返，樹端遙見紅。
喟然感時節，舉酒屬鄰翁。
橄攬
作者：劉敞
朝代：宋

吾昔評橄欖，不在百果後。
其材中棟梁，其實過橙楱。
俗人多未識，至美或莫售。
材以遠見遺，實以苦爲詬。
華堂娛嘉賓，甘脆陳左右。
此物萬里来，真味寧免陋。
欲觀絕倫效，宜與危事遘。
江魚肆潛毒，頃刻輒僵仆。
昔酒發狂醒，千日尚沈瞀。
性命如危絃，一絕不可救。
幸能服刀圭，咄嗟反其舊。
此亦天下奇，能使夭者壽。
豈殊魯連子，談笑解紛鬭。
功成歸海濱，不願千乘富。
檀州
作者：劉敞
朝代：宋

窮谷回看盡，孤城平望遙。
市聲衙日集，海蓋午時消。
冠带才通漢，山川更入遼。
春風觧冰雪，最覺馬蹄驕。
檐下
作者：劉敞
朝代：宋

檐下渠泉朝暮聲，樓頭山色四時青。
此中故有無窮意，正要悠悠醉復醒。
檜花
作者：劉敞
朝代：宋

百花乘春輝，紅白相嫵媚。
暫開已半落，過眼如夢寐。
繁奢能幾時，寂寞都埽地。
兒童惜徘徊，婦女瞻歔欷。
中庭兩檜樹，百尺浮雲際。
芳意不玩俗，秀色亦自喜。
綠烟凝參差，金粟點細碎。
霏霏墮疏香，裊裊隔清吹。
足明後凋節，不與衆草類。
忽思折瑤花，自放天宇外。
櫻桃
作者：劉敞
朝代：宋

晨暉照屋清露稀，櫻桃花房欲開齊。
繁華先得造物巧，不與衆卉爭高低。
參差萼萼相照耀，恍惚滿眼令人迷。
櫻桃
作者：劉敞
朝代：宋

東風吹陳根，萬木含芳華。
客愁獨不改，浩蕩津無涯。
朝光破浮隱，暄鳥聲交加。
櫻桃此時盛，滿樹紛彤霞。
當戶仍拂簾，參差自相遮。
日高卧未起，顧見驚且嗟。
此復幾日繁，譬如空中花。
非無一樽酒，玩之到景斜。
多慮使意衰，悵然奈爾何。
櫻桃花開留徐二飲
作者：劉敞
朝代：宋

晨暉照屋清露晞，櫻桃花房開欲齊。
繁花先得造物巧，不與衆卉爭高低。
参差蕚蕚相照耀，恍惚滿眼令人迷。
鳥驚風過若無意，雲起雪飛空滿蹊。
仰攀濃香俯玩影，應接不暇昏鴉棲。
流光易失動壯士，斗酒相勞和天倪。
浩歌直欲并日夜，醉耳不能分鼓鼙。
人間出處未嘗定，暫雖會合終當暌。
子今躍馬至萬里，脱略塵土排雲霓。
豫知明年花復發，悵望君子無由携。
少年且作後日意，更使封植驚淮西。
次袁陟十四韻
作者：劉敞
朝代：宋

羈旅嗟無友，佯狂漢水陰。
相逢幸傾蓋，送别悵分襟。
之子雖吏隱，高名何陸沈。
蛟龍蟠學海，風雨潤詞林。
寡和嘗歌郢，傳經雅屬參。
丈人今諭蜀，幹譽爾勞心。
接淅予征遠，看雲反顧深。
旅懷兼去住，秋色愴登臨。
信有江山助，宜無霧露侵。
相思見逸唱，清絕響寒砧。
擊節時孤笑，開樽憶共斟。
歳華幾向晚，客恨孰能禁。
城闕愁回首，詩人誨嗣音。
曾非青玉案，爲愧洛生吟。
次韻和宋職方北城
作者：劉敞
朝代：宋

菏澤元通濟，陶邱已近齊。
身紆會稽綬，詔圻武都泥。
求瘼初無術，端居愧擇棲。
萬家嚴壁壘，五雉聳樓梯。
版築人同欲，經營事不迷。
峻防誰敢慢，隆棟可言低。
兵衛森旂戟，軍聲疊鼓鼙。
論詩譏自鄶，肄士取諸暌。
物境晨昏異，賓朋步武躋。
遠烟春漠漠，殘雪晝淒淒。
華髮歡同籍，他年恨解攜。
瓊瑰何足報，埽壁爲君題。
次韻和寄
作者：劉敞
朝代：宋

講業儒林璧水開，望親雲下想徘徊。
平原日暖歌鴒在，横隴風高聽鴈来。
隱几郡齋閒主諾，薦羞家府樂循陔。
何時乞得歸寧告，對襲班衣捧慶杯。
次韻和春卿城西同步
作者：劉敞
朝代：宋

夕光郤射戍樓紅，野色遙瞻百里中。
玉帳坐休鈴下衛，春衣行試舞雩風。
招擕直許威儀略，戲笑深矜意氣融。
流水高山俱在眼，知公令望共無窮。
次韻和永叔歲旦對雪見寄時某于上源驛典護契丹朝正使人日當歸前一日始得此詩
作者：劉敞
朝代：宋

朔風千里動高簾，雷起龍山晝擁簷。
屬國請纓謀巳拙，屠蘇澆酒歲空添。
翦幡春事宜人日，破鑑歸期見玉蟾。
聊欲爲君留薄具，𤐣蠡床酒水精鹽。
次韻和王刑部秋日寄元兄尚書
作者：劉敞
朝代：宋

脊令原隰曉霜清，季子嗟行不自寧。
歸夢時環北斗極，相輝猶隔太微星。
源流淮水占何遠，羽翼西山藥最靈。
接武禁嚴多故事，共看蘭玉出階庭。
次韻四叔父出守新定寄歐陽一首
作者：劉敞
朝代：宋

勾吳半在海山中，聞道驅車更向東。
舊治空傳漢都尉，遺民無復楚諸熊。
文章老去輕時輩，勢利恬来付覺雄。
臥理便應長閉閣，一方還見古人風。
次韻奉和鄰幾汎汝水作
作者：劉敞
朝代：宋

少濯滄浪水，成君真隱高。
虚舟姿上下，樽酒寄遊遨。
静境惬外奨，緩歌忘我勞。
興餘可逕返，落日麗平臯。
次韻奉答屯田宋員外
作者：劉敞
朝代：宋

汗血龍文千里駒，長楸未試跼庭隅。
一麾幾老諸侯相，五日初還建禮趨。
獨得鳯毛驚衆目，相望花蕚照亨衢。
白頭漫感悲秋賦，自笑妨賢此禁塗。
次韻得午日酒
作者：劉敞
朝代：宋

午日風光復晏陰，軒昂未許歲華侵。
楚魂招後宜皆醉，春醖來時且獻斟。
高枕洞庭看鳥度，卷簾衡岳聽猿吟。
郢中寡和由來事，應喜新詩有嗣音。
次韻滕岳州謝王南郡酒
作者：劉敞
朝代：宋

誰信專城千騎居，空齋圖籍兩三厨。
銷憂盡付鴟夷酒，乘興兼忘阮籍塗。
愛客誰先魏公子，長貧郤愛范萊蕪。
歸軒仍有東門餞，顯父還須至百壺。
次韻王寺丞北城
作者：劉敞
朝代：宋

專城空歲月，報國愧纖毫。
幸及農功暇，初成壁壘高。
飛翬鄰雉堞，縈帯俯魚濠。
與聽輿人誦，無令板築勞。
次韻酬張直溫
作者：劉敞
朝代：宋

未曾相見已相知，自許聞絃可識微。
毎信白頭于義得，豈将青眼向君違。
坳堂仍滯三年蟄，寥廓方看萬里飛。
誰謂夜光投道路，莫因長鋏起思歸。
欲於舊州石橋作偶浯臺以備遊覽先爲五言
作者：劉敞
朝代：宋

河決鉅野溢，此時吾山平。
百川會兩澤，千里圍孤城。
桑野就蕪漫，石橋尚峥嶸。
往往有白鶴，飛来羣悲鳴。
我欲覽風土，因之省民耕。
誰能同我樂，誰肯從我行。
楚人哀江南，倚沼而畦瀛。
臨高誦斯語，正復傷人情。
當築十丈臺，偶浯爲之名。
上可容宴豆，下堪列旆旌。
棹歌出中流，簫鼓會前楹。
浮雲来東山，落日隱北溟。
此樂或難忘，請公爲我評。
欲雪寄貢甫
作者：劉敞
朝代：宋

欲雪天地閉，積雲江海昏。
著書成寂寞，玩歲覺崩奔。
鴻鴈自嘯侣，鶺鴒常在原。
離憂紛滿眼，浪作種庭萱。
正月二日雪後到小園
作者：劉敞
朝代：宋

新年已覺有春光，宿雪無多映夕陽。
竹箭晴來依舊碧，柳條暖去不勝黄。
正月初五日杜城集
作者：劉敞
朝代：宋

雪霽春容滿舊都，尋春寫鞚杜城隅。
冰消流水相縈带，日出南山半有無。
往事廢興悲故老，扁舟沿泝想江湖。
路人應笑山公醉，此興由來屬我徒。
步登南門呈府公
作者：劉敞
朝代：宋

秋至久獨醒，今旦始一醉。
非公愛賓客，何以强茲意。
清風與人期，蕭瑟萬里至。
落日高城西，參差數間地。
顧茲景方夕，悟彼歲亦逝。
造適常若希，開懷欲誰忌。
暢然就酩酊，更盡酒中味。
武溪深·其一
作者：劉敞
朝代：宋

武溪之水兮，日夜而東流。
淺不可厲兮，深不可游。
武溪深·其三
作者：劉敞
朝代：宋
体裁：古风

母水于憾兮，毋山于仇。庚庚武溪兮，曷云其尤。
武溪深·其二
作者：劉敞
朝代：宋

武溪之山兮，高下而相乘。
卑不可越兮，危不可憑。
武皇
作者：劉敞
朝代：宋

武皇英氣古無儔，解道平城遺朕憂。
汗血龍媒十八萬，單于臺下獵清秋。
歲晚偶作
作者：劉敞
朝代：宋

不嫌臘過催人老，直恐春歸惱客愁。
柳眼梅心俱次苐，雲容雪意與淹留。
歲窮楚俗依稀古，冰解巴江洶湧流。
遣興長須一樽酒，呼兒徑典敝貂裘。
歲暮憶隱直
作者：劉敞
朝代：宋

歲窮浩長歎，心事如波瀾。
高卧老将至，相思天正寒。
浮雲紛霰雪，陋巷獨瓢簞。
裏飯非無意，悠悠行路難。
歲暮雪中寄隱直前年季冬與隱直相會京師凡十餘日
作者：劉敞
朝代：宋

長安積雪深三尺，窮巷相看共一樽。
物色歲華還彷彿，異方回首重消魂。
歸牧相訪示所作詩賦篇予與其兄子緯還往頗熟
作者：劉敞
朝代：宋

曰予謝賓客，久與時世疏。
何忽衡門下，見枉使君車。
彤旆映落日，腰間有懸魚。
抵掌若平生，論文及空虚。
昔與君猶子，結交幸通書。
往還苦不早，相見情有餘。
置我二阮間，遠慚德不如。
强來束帯起，投謁尋君廬。
殘雪
作者：劉敞
朝代：宋

積素不可卷，潛陽方未蘇。
勁風吹强起，明月照全無。
封蟄龍蛇病，傷根竹柏枯。
誰能開白日，后土正泥塗。
水齋
作者：劉敞
朝代：宋

野塘春水平，間客自揚舲。
鷗鷺時相近，波濤亦俯聽。
榜歌漁父曲，醉讀屈平經。
便欲從兹去，秋河泛客星。
永叔西齋送沖卿知陜府
作者：劉敞
朝代：宋

我求一州牧，竟至無津涯。
相看佩銅虎，似欲凌青霞。
分陜本相事，憩棠成棣華。
優游山河勝，肯厭多風沙。
永叔附寄滁州庶子泉李監題十二字
作者：劉敞
朝代：宋

瑯琊山側白雲溪，石壁何年李監題。
翰墨一時稱妙絕，塵埃數字尚端倪。
驚看龍虎潛光彩，恨使莓苔損角圭。
大呌發狂心未足，竹林幽賞負招攜。
永興軍作
作者：劉敞
朝代：宋

凉風響高樹，清露墜明河。
誰謂夏夜短，已覺秋氣多。
豔膚麗華燭，皓齒揚清歌。
臨觴不作意，奈此粲者何。
汝陰送揚州通判廣陵高秘丞
作者：劉敞
朝代：宋

朱轓垂絲旒，千里下揚州。
本郡榮何甚，治中望最優。
高人孫綽貴，節婦孟光尤。
問俗應賓禮，清風遠鎮浮。
江梅
作者：劉敞
朝代：宋

江南誰折一枝春，玉骨冰膚畫不真。
撩亂清香隨驛使，塵埃滿眼正愁人。
江行寄隱直
作者：劉敞
朝代：宋

自念復遠適，與君仍解攜。
天文鶉首尾，地勢陜東西。
江漢饒風雨，關山盛鼓鼙。
離憂各易老，秋意欲悽悽。
池上
作者：劉敞
朝代：宋

修竹仍封雪，交渠已泮冰。
那知四時改，獨有醉騰騰。
汾州有唐大曆中崇徽公主嫁回鶻時手迹在石壁上李山甫作七言詩並刻之子華永叔內翰皆繼其韻亦同賦
作者：劉敞
朝代：宋

錦車西去水東流，漢節何年送解憂。
獨上青山自惆悵，強歌黄鵠少淹留。
遺蹤不逐哀笳斷，麗句空增北渚愁。
君念平城三十萬，謀臣奇計已堪羞。
沒蕃士
作者：劉敞
朝代：宋

丁年仕轅門，欲食萬里肉。
敵兵方强梁，邊境日局縮。
是時十月交，轉戰大河曲。
落日天地昏，風塵蔽川陸。
我師自憑陵，虜騎出深谷。
路窮矢交墜，壮士同僇辱。
投身致網罟，南向長慟哭。
忠義安可論，功名亦已覆。
悠悠捐歲序，忽忽抱心曲。
每生悔爲禍，致死倘還福。
夜渡黄河冰，獨依荒榛宿。
狐狸鳴我旁，虎豹相馳逐。
脱身僅毫毛，夜動晝必伏。
肌膚存空骨，性命半鬼籙。
十月到亭堠，門人識風俗。
回頭復長望，慷慨淚盈目。
憶昔萬人出，今還一身復。
可憐同時輩，視我猶鴻鵠。
永棄絕域中，幾時脱臣僕。
叩門謁主帥，長跪向人哭。
可汗甚桀黠，其下亦輯睦。
弩力思長策，勿輕用人屬。
河決東郡以平聲爲韻叔父令賦
作者：劉敞
朝代：宋

傳聞大河决，遠與北溟通。
汜濫蛟鼉怒，蕭條郡國空。
淇園方下竹，瓠子復修宫。
世代文成術，民懷伯禹功。
沈牲煩太史，負土困關東。
封禪應知外，誰人秦矩公。
治渠
作者：劉敞
朝代：宋

旱久溝畎廢，忽雨浸我廬。
晨興不及屨，出門自手鋤。
一直復一曲，水流若江湖。
蚯蚓爲蛟龍，蟻封即丘墟。
生理避燥濕，一室足有餘。
人事戒偷安，未能輕須臾。
豈恨規摹小，所傷筋力劬。
衰疾實使然，不勝一匹雛。
伊昔論五帝，毎嫌盡信書。
及兹始欲歎，微禹吾其魚。
泛舟
作者：劉敞
朝代：宋

溪流向人急，野色背人偏。
輕浪仍堪鑑，虚舟不費牽。
柳長勤拂面，鷗戯巧隨船。
幽興終難盡，禽魚莫間然。
泛舟
作者：劉敞
朝代：宋

長嘯望江漢，緬懷滄浪行。
因浮扁舟去，共盡幽人情。
春日天氣佳，近郊潁水清。
雜花亂繽紛，好鳥相嚶鳴。
解纜相沿泝，凌風恣縱横。
適心故真樂，徇物皆虚名。
興盡相與歸，夕陽半東城。
泛舟三首·其一
作者：劉敞
朝代：宋

冰泮池水綠，春意亦已歸。
長楊特多思，浩蕩隨風飛。
弄舟不用楫，漾漾陶春暉。
回還無終極，孰謂江湖非。
舉觴屬坐人，行樂常苦稀。
一醉捐百慮，念子勿相違。
乘日復來游，北林稍芳菲。
當令魚與鳥，識我心無機。
泛舟三首·其三
作者：劉敞
朝代：宋

方池亦通舟，水色涵碧霄。
解舟不用楫，漾漾隨風飄。
中河乍縱横，顧眄幽興饒。
白鳥逃人飛，赤鯉時復跳。
稍與外物遠，解襟歌且謡。
安知抱憂思，謂我士也驕。
泛舟三首·其二
作者：劉敞
朝代：宋

雪消泉似漲，冰解舟可通。
操篙不憚冷，環渚故無窮。
歌詠淹短日，醉酣輕朔風。
何須萬乘相，始辨鴟夷翁。
泥雨早朝
作者：劉敞
朝代：宋

雲氣卷舒東復西，月華明晦曉兼迷。
正憐盛服坐假寐，何處蒼蠅來誤雞。
高卧山林勞夢想，出門冠带混塗泥。
人間氣味故易厭，豈若從容歸治畦。
洗竹
作者：劉敞
朝代：宋

舍側萬竿綠，蕭蕭終歲佳。
翠深疑魍魎，根老畏龍蛇。
翦剔扶霜節，分張及馬撾。
世無嵇阮輩，竟負野人家。
津亭
作者：劉敞
朝代：宋

西風豁愁陰，天水兩涵泳。
微波蕩寒日，極目萬里浄。
離披蒹葭老，蕭瑟原野迥。
物容驚客懷，櫓聲動歸興。
倦游髪恐白，多慮身復病。
緬慕蒼梧雲，無心自輝映。
洪州黄推官
作者：劉敞
朝代：宋

江表山水區，南昌神仙宅。
固宜生賢俊，邈與塵土隔。
昔在君伯氏，實爲萬夫特。
文采何輝煌，聲名盛赫奕。
差池中道夭，冥漠神理默。
德業誰與倫，天倫自準的。
龍蟠豈終潛，鳥伏必遠擊。
君今鍾其美，遠到未可測。
洪澤阻風
作者：劉敞
朝代：宋

風振蒼山海逆流，扁舟未濟使人愁。
聊把釣竿消永日，溪翁沙鷺共悠悠。
浄土院從王伯初飲呈座人
作者：劉敞
朝代：宋

雪滿春城幽興長，放歌起舞盡君觴。
幸憐犀首飲無事，不怪次公醒亦狂。
浚井
作者：劉敞
朝代：宋

鑿井勿憚深，汲繩欲令長。
鑿深源不竭，汲遠氣自涼。
豈如潢汙水，汩汩道路旁。
雖復不遠求，飲之劇燖湯。
虚煩生四支，淟涊不自强。
野語合爲國，願君著巖廊。
浮光山人
作者：劉敞
朝代：宋

先生方獨往，逝與一世辭。
雖未超雲霞，豈嘗顧喧卑。
事親止于適，接物能不爲。
谷中虎豹多，往往行自隨。
此是真人風，何必太古時。
吾欲從之遊，自嫌迹尚非。
寄心逍遙間，聊可以相期。
浮舟西陽池中
作者：劉敞
朝代：宋

愛水都成癖，浮舟不厭頻。
寒泉清見底，刳木略容人。
故故乘流往，飄飄得意真。
槎頭尺許地，鷗鳥欲相馴。
浮雲
作者：劉敞
朝代：宋

高雲乘飇風，泱漭縱所適。
大哉九霄闊，俾爾萬里客。
豈無一掬潤，浩蕩洗南國。
應龍潛冀州，回首空眇默。
涵虚閣晝卧
作者：劉敞
朝代：宋

池水無波清照心，庭柯交讓綠成陰。
游魚自與江湖闊，翔鳥不期山谷深。
身外悠悠日復夜，世間擾擾古猶今。
寄愁天上從吾樂，高卧聊爲招隱吟。
涵虚閣玩玄猿孔雀
作者：劉敞
朝代：宋

清池明夕景，高樹含凉風。
巴猿戯前檻，越鳥安深籠。
悲吟激清漲，文繡揮蒙茸。
弱喪不自非，全生或爲容。
曠然感真樂，達哉濠梁翁。
涼夜
作者：劉敞
朝代：宋

疏雨洗明月，清風生晚涼。
動搖星辰影，泛澹河漢光。
螢變覺草腐，蟲吟知境荒。
端憂易遠感，不眠疑夜長。
涼榭許道寧畫山
作者：劉敞
朝代：宋

許生擅丘壑，融結隨毫端。
醉埽堂上壁，參差皆可觀。
飛雪暗連峰，對之中夏寒。
吾能捐萬事，于此聊盤桓。
淮上微雨寄天隱彦文
作者：劉敞
朝代：宋

海風吹微雲，載雨淮上來。
灑埽區宇間，削然無塵埃。
四月雖徂暑，幽襟爲之開。
思我同心人，閟兹千里懷。
悠悠日巳遠，勤勤首屢回。
安得乘輕飇，相從孝王臺。
淮上期龐十一不至
作者：劉敞
朝代：宋

淮上稱晨朝，晨光滿麗譙。
有懷空悵望，無和獨行謠。
水色全含鑒，林花半隱樵。
雲烟平宿莽，鷗鳥破春苗。
野俗陽歌麗，游人白馬驕。
先生惟寂寞，至樂亦逍遙。
洙泗風差遠，川原景幸饒。
思君不得見，何以助簞瓢。
淮西廟梅花獨此處有之
作者：劉敞
朝代：宋

荏苒江南村，芬菲臘後春。
逾淮翻不變，映雪已争新。
俠骨香驚俗，冰膚冷照鄰。
定非隨驛使，直恐謫仙人。
聞笛空含怨，看圖恨失真。
應爲一時賞，莫與衆芳倫。
淮西延平以詩見寄因書陜城即事用酬來唱
作者：劉敞
朝代：宋

陜郊古云重，雄勝地所該。
羣山左右顧，大河西北來。
府署憑中高，一日萬景開。
是時八九月，秋色清池臺。
樽酒雨餘酌，笙歌雲際回。
追歡緬前會，真樂非昔陪。
賓客雖日過，禮俗多嫌猜。
于焉備廚傳，安得忘形骸。
神交與心賞，懷舊何悠哉。
深甫往固陵
作者：劉敞
朝代：宋

聞君異鄉客，歲暮江淮間。
山雪夜多興，桂枝春可攀。
南風玩啙窳，浮俗矜游閒。
安所彈長鋏，何當問刀環。
天倫眉最白，子舍衣仍斑。
勿學髠接輿，佯狂因不還。
深甫過留宿并示近詩
作者：劉敞
朝代：宋

别長會時稀，樂少憂日多。
邂逅非素期，悲歡奈君何。
明燈照空窗，風雪滿天地。
此時坐相對，達旦終不寐。
少年慕結交，徒以此方寸。
危生始自感，來日安可問。
意氣久已奪，形髪亦已衰。
如何切磋意，不廢平生時。
驚禽墜虚弦，病葉隕輕露。
一聞傷心奏，涕下已如注。
清明後鴈
作者：劉敞
朝代：宋

留滯江南久，今來萬里歸。
春風稍和暖，作意入雲飛。
温柑
作者：劉敞
朝代：宋

后皇富佳樹，柑實掩羣衆。
磊落驪珠圓，參差金壺重。
剖丹瓊瑤碎，蓄潤霜雪凍。
封苞萬里險，照耀高堂供。
憶昔伯禹籍，蒼茫闕斯貢。
及乎騷人賦，流落遺爾頌。
反登橘柚輩，海物隨錯綜。
圖諜迷萬世，不平竟誰訟。
頗疑古未有，彼故得豪縦。
溟海通蓬萊，近由仙者種。
又疑美過絕，讒口斥不用。
寂寥三王時，此理彌可痛。
安得舉其族，北遷越巖洞。
歲比萬戶封，蠲煩與人共。
渭城
作者：劉敞
朝代：宋

舉世幾人歌渭城，流傳江浦是新聲。
柳色青青人送别，可憐今古不勝情。
渴雨示府僚
作者：劉敞
朝代：宋

東風破窮陰，農者亦望歳。
宿雪滋巳消，驕陽更爲沴。
璣衡運元化，律呂導和氣。
四序宜平分，斯人尚憔悴。
關中大兵後，所向半凋敝。
荆棘獨至今，睠言可涕泣。
憶昨辭紫宸，從容畫民事。
焦勞見顔色，曠蕩灑恩惠。
開倉出其陳，履畝奪浮議。
乃知聖神心，獨在舜禹際。
所憂吏不稱，未足效兼濟。
安得三日雨，滂沱澤厚地。
百昌奮皆作，吾亦免于戾。
吁嗟望雲漢，冥漠想萍翳。
交泰及此時，羣生豈終否。
游禪智寺
作者：劉敞
朝代：宋

重岡斗上半浮雲，行繞芳叢日已曛。
蒙頂川原眼中見，揚州歌吹竹西聞。
梵王重壁臺先毁，古佛雙林火亦焚。
會看旃檀重滿地，莫悲糜鹿向成羣。
滕司諫知涇州
作者：劉敞
朝代：宋

天狼東南鳴，雨矢西北集。
覆載豈不容，縳虎宜在急。
詩書擢将帥，高枕付城邑。
權變非武臣，恩威在呼吸。
壮夫氣已激，義士感成泣。
籍籍名四喧，蕭蕭髪競立。
行旂亂鷹集，已有邊風入。
遙知謁明光，介胄但長揖。
漁翁
作者：劉敞
朝代：宋

白頭老翁披敗蓑，求魚終日罩淮波。
波深水闊望不絕，網目雖繁能幾何。
大魚鱣鱏入淵底，小魚魂鯢登網裏。
手皸足趼吁可憐，何不爲網大如天。
漁臺
作者：劉敞
朝代：宋

陳漁何處好，層觀倚高城。
快意屠門嚼，安知萬里鯨。
漢武帝二首·其一
作者：劉敞
朝代：宋

武帝固英雄，總擥皆軼材。
南并桂林地，北守單于臺。
軍費累萬金，馬迹窮九垓。
時獨卜大夫，規規輸其財。
忠義豈不然，告緡自此開。
茫茫文景後，田野卒汙萊。
孰謂將相謀，竟貽黔首哀。
晚悟富民侯，後時信悠哉。
漢武帝二首·其二
作者：劉敞
朝代：宋

洪波漏金堤，河伯獨不仁。
不有封禪行，安知愁吾民。
翩翩海濱子，自以通鬼神。
黄金成虚言，鴻飛邈無因。
武安玩天時，獨秉萬國鈞。
愴似宣房詩，郎吏終負薪。
寂寞千載間，真僞共沉淪。
何乃忘謗書，世固無直言。
潘道士
作者：劉敞
朝代：宋

上清宫中老道士，曾從先皇去封祀。
山頭侯夜窺火輪，汾上掊鈎出金耳。
雲成龍虎當翠華，豐隆前導清泥沙。
萬靈扶駕百神護，雜沓仙侶堆雲霞。
黄衣羽客十有餘，多能引說軒轅初。
漢廷儒士議迂闊，天子自用申公書。
金繩玉策埋石壤，神光夜見連空虚。
天心報貺宸意喜，白茅玉印旌其徒。
帷宫賜席接虎幄，待之如賓盡誠慤。
中書秘術使之觀，神動精搖易飛躍。
鼎湖龍去何超越，日月茫茫自奄忽。
龍髯墮地秋草生，人世霜華滿頭髪。
潞河
作者：劉敞
朝代：宋

飲馬長城行且謠，雕鞍金勒映春朝。
潞河正月冰都盡，不惜障泥走度橋。
澄心堂讀許渾以下諸詩
作者：劉敞
朝代：宋

許渾詩後三百年，長嘯空堂覽舊篇。
落日孤城曾不改，曲池高榭復依然。
塵埃暫憇道路客，文雅相追今昔賢。
魚躍鳶飛殊有意，卜居仍欲近湖邊。
濉陽歌
作者：劉敞
朝代：宋

梁人猶爲濉陽歌，隋人水調能相和。
梁人池臺已平地，隋人岸樹空嵯峨。
梁人隋人去如水，水聲日夜流不已。
張巡廟前春草生，里人尚識將軍名。
國讎已滅心不死，憤氣半夜凌欃槍。
丈夫節義豈在下，願爲長劍刳長鯨。